Ўзбекистон Республикаси Президенти Шавкат Мирзиёевнинг Туркий тилли давлатлар ҳамкорлик кенгаши саммитидаги нутқи — Review.uz\nЎзбекистон Республикаси Президенти Шавкат Мирзиёевнинг Туркий тилли давлатлар ҳамкорлик кенгаши саммитидаги нутқи\nШавкат Мирзиёев Туркий тилли давлатлар ҳамкорлик кенгаши саммитида 2022 йилда экспертлар конференциясини ўтказишни таклиф қилди. "ЭО" Президент нутқининг тўлиқ матнини эълон қилди.\nМуҳтарам Режеп Таййип Эрдоған Жаноби Олийлари!\nҲурматли давлат ва ҳукумат раҳбарлари!\nЖаҳон цивилизациялари чорраҳасида жойлашган гўзал Туркия заминида, қадимий тарихга эга Демократия ва озодлик оролида сизлар билан дийдор кўришиб турганимдан бениҳоя мамнунман.\nАвваламбор, Озарбайжон Республикаси Президенти, ҳурматли Илҳом Гейдарович Алиевга Ташкилотимизга самарали раислик қилгани учун миннатдорчилик изҳор этаман.\nОзарбайжон халқини мамлакат ҳудудий яхлитлиги тикланиб, тарихий адолат қарор топган қутлуғ сана – Ғалаба куни муносабати билан чин дилдан табриклайман.\nШу билан бирга, ҳурматли Илҳом Гейдарович, Сизни “Туркий дунёнинг Олий ордени”га сазовор бўлганингиз билан ҳам самимий табриклайман.\nУчрашувимиз мезбони, қардошим, Туркия Республикаси Президенти Режеп Таййип Эрдоған Жаноби Олийларига анжуманимизни юқори даражада ташкил этгани учун алоҳида ташаккур айтаман ҳамда Ташкилотимизга раисликни қабул қилиб олгани билан чин дилдан қутлайман.\nАнжуманимизда қадрли дўстимиз,Туркманистон Президенти Гурбангули Мяликгулиевич Бердимуҳамедовни кўриб турганимдан беҳад мамнунман.\nТуркманистонга Ташкилотимизнинг кузатувчи мақоми берилиши тўғрисидаги тарихий қарорни тўлиқ қўллаб-қувватлайман.\nБугун саммитимизда Ташкилотимиз асосчиларидан бири, фахрий раисимиз, Қозоғистон Республикасининг Биринчи Президенти – Элбоши муҳтарам Нурсултон Абишевич Назарбоев видеомурожаат билан иштирок этганини олқишлаймиз.\nУмумий тил ва муштарак қадриятлар бирлиги асосида шаклланган Кенгашимиз доирасида бугунги кунда сиёсий, савдо-иқтисодий, сармоявий, транспорт-логистика ва маданий-гуманитар соҳалардаги ҳамкорлик жадал ривожланмоқда.\nОғир пандемия даврида ҳам биз шериклигимизни кенгайтиришга, бир-биримизга ёрдам бериб, алоқаларимизни мунтазам ривожлантиришга интилиб келмоқдамиз.\nАминманки, бугун қабул қилинаётган қарор билан Туркий Кенгаш номи “Туркий давлатлар ташкилоти” деб ўзгартирилиши ҳамкорлигимизни янада ривожлантириш учун мустаҳкам замин яратади. Ушбу муҳим қадам Ташкилотимиз фаолиятини сифат жиҳатидан янги босқичга олиб чиқиб, унинг халқаро майдондаги ўрни ва нуфузини кескин оширишига ишонаман. Учрашувимизда имзоланадиган “Туркий дунё нигоҳи – 2040” истиқболли дастурий ҳужжати ҳам ушбу эзгу мақсадга хизмат қилади.\nМуҳтарам анжуман иштирокчилари!\nҲозирги вақтда дунёда юз бераётган шиддатли жараёнлар, турли таҳдид ва хатарлар, пандемия синовлари, озиқ-овқат хавфсизлиги, иқлим ўзгариши ва экология билан боғлиқ муаммолар барчамизнинг олдимизга янги, долзарб вазифаларни қўймоқда. Бу эса давлатларимизнинг ҳамкорлик борасида ҳали ишга солинмаган улкан имкониятларидан тўлақонли фойдаланишни тақозо этмоқда.\nШу муносабат билан қуйидаги таклифларни билдирмоқчиман:\nБиринчидан, Ташкилотимиз доирасида савдо алоқаларини кенгайтириш учун қулай ва жозибадор шароитларни яратишимиз лозим.\nОхирги йилларда Ўзбекистоннинг қардош мамлакатлар билан умумий товар айирбошлаш ҳажми икки баробар ошганини алоҳида таъкидламоқчиман. Шу билан бирга, бу кўрсаткичлар мавжуд салоҳиятларимизга мос эмас, десам, адашмаган бўламан.\nТаҳлиллар шуни кўрсатмоқдаки, фақат 2020 йилда давлатларимизнинг умумий импорти 420 миллиард долларга тенг бўлган бўлса, аъзо мамлакатлар ўртасидаги ўзаро импорт ҳажми эса 21 миллиард долларни ташкил этди. Шу боис, учинчи давлатлардан кириб келаётган маҳсулотларни Ташкилотимизга аъзо мамлакатларда ишлаб чиқариш мумкин бўлган товарлар ҳисобидан қоплаш энг долзарб вазифамизга айланиши лозим.\nБу борадаги мавжуд имкониятларни атрофлича ўрганиш мақсадида Туркий давлатлар савдо ҳамкорлиги бўйича тадқиқот марказини ташкил этишни таклиф қиламиз. Ушбу Марказ савдо тўсиқларини бартараф этиш, электрон тижоратни кенг жорий қилиш, экспорт-импорт ҳажмини кўпайтиришга қаратилган аниқ таклифлар ҳамда қўшма ҳаракатлар режасини ишлаб чиқиш ва амалга ошириш билан шуғулланиши даркор.\nИккинчидан, савдо-иқтисодий ҳамкорлигимизни янада ривожлантириш учун транспорт ва транзит масалаларига алоҳида эътибор қаратишимиз зарур.\nТарихдан маълумки, туркий халқлар яшаб келган минтақалар минг йиллар давомида Шарқ ва Ғарб, Шимол ва Жануб ўртасида транспорт ва савдо кўприги вазифасини бажарган.\nБугунги вазият биздан Хитойдан Европагача бўлган ва мамлакатларимиз ҳудудидан ўтадиган янги трансконтинентал транспорт йўлларини янада ривожлантиришни талаб этмоқда. Бу борадаги ҳамкорликни тизимли йўлга қўйиш учун “Туркий давлатлар ташкилотининг транспорт соҳасидаги ўзаро боғлиқлик дастури”ни ишлаб чиқишни таклиф этамиз.\nУшбу дастур минтақалараро мультимодал коридорларини ривожлантириш, чегаралардан ўтиш тартибларини соддалаштириш, божхона, санитария ва бошқа турдаги назорат жараёнларини рақамлаштириш, транспорт ва транзит тарифларини оптималлаштириш масалаларига самарали ечимлар топишга қаратилиши лозим.\nУчинчидан, саноат кооперациясини кучайтириш бугунги кун талабига айланмоқда.\nДавлатларимизда мавжуд бўлган ихтисослашган ташкилотлар негизида “Инжиниринг ва технологиялар марказлари”ни ташкил этиш мақсадга мувофиқдир.Уларнинг фаолияти қўшилган қиймат занжирларини яратиш ва рақобатбардошлик тамойилларига асосланган қўшма лойиҳаларни биргаликда ишлаб чиқишга йўналтирилади.\nБундай лойиҳаларни келгусида тузиладиган қўшма Инвестиция жамғармаси ҳисобидан молиялаштириш мумкин бўлади. Ушбу ташаббусни рўёбга чиқариш ҳамда бу борада янги имкониятлар очиш учун келгуси йили Ўзбекистонда “Туркий давлатлар саноат ҳафталиги”ни ўтказиш ниятидамиз.\nТўртинчидан, саммитимиз “Рақамли асрда яшил технологиялар ва “ақлли шаҳарлар” мавзусида ўтаётгани муҳим аҳамиятга эгадир.\nДавлатларимизнинг ҳар бири турли соҳаларда рақамлаштириш жараёнларини жорий этиш тажрибасига эга. Аъзо мамлакатларда, биринчи навбатда Туркияда бу соҳада тўпланган тажрибани инобатга олиб, “ақлли шаҳар”ларни барпо этиш бўйича тажриба алмашиш ва инновацияларни трансфер қилиш мақсадида экспертлар ва IT мутахассислар учун доимий платформа яратиш муҳимдир.\nБу борадаги илк қадам сифатида 2022 йилда экспертлар конференциясини ўтказишни таклиф қиламиз.\nБешинчидан, ҳозирги пайтда дунёда иқлим ўзгариши ва экология муаммоларини ечиш ҳамда углерод нейтраллигига эришиш ва “яшил” иқтисодиётга ўтиш тобора ўткир заруратга айланмоқда.\nОрол денгизининг қуриши нафақат минтақамиз, балки унинг ташқарисидаги кўплаб мамлакатларга ҳам жиддий таъсир кўрсатмоқда.\nБу каби экологик фожиаларнинг салбий оқибатларини юмшатиш, уларнинг тарқалишининг олдини олиш учун Бирлашган Миллатлар Ташкилоти билан ҳамкорликда Туркий мамлакатларнинг атроф-муҳит муҳофазаси бўйича тузилмасини тузиш ташаббусини илгари сурамиз.\nМазкур тузилма қароргоҳини ушбу экологик офатдан энг кўп зарар кўрган Оролбўйи ҳудудларидан бирида жойлаштириш мақсадга мувофиқ бўлар эди.\nОлтинчидан, қадимий Хива ва Қўқон шаҳарларида бўлиб ўтган маданият ва туризм вазирларимизнинг самарали учрашувлари халқларимиз нақадар бой тарихий ва маданий меросга эга экани, сайёҳлик соҳасида катта имкониятларимиз борлигини яққол кўрсатди.\nБиз “Туркий дунё туризми” ва “Табаррук зиёрат” сайёҳлик лойиҳаларини амалга ошириш, ҳунармандчилик кўргазмалари ва этноспорт мусобақаларини ўтказиш, маданий мерос объектларини сақлаш ва реставрация қилиш ҳамда бошқа йўналишларни қамраб олган “йўл харитаси”ни биргаликда ишлаб чиқишни мақсадга мувофиқ, деб ҳисоблаймиз.\nЕттинчидан, бугунги саммитимизда Туркий дунё бирлигига салмоқли ҳисса қўшган улуғ мутафаккир ва давлат арбоби Мир Алишер Навоий номидаги халқаро мукофотни таъсис этиш ҳақидаги қарор қабул қилиниши муносабати билан барчангизга яна бир бор миннатдорчилик билдираман.\nТуркий дунёнинг буюк вакиллари умумбашарий маданият ва цивилизация тараққиётига қандай улкан ҳисса қўшгани ҳаммамизга маълум.\nМана, яқинда Истанбул шаҳрида қайта таъмирланган муҳташам Отатурк маданият марказида Туркий дунёнинг улуғ алломалари сиймолари ёд этилгани айниқса эътиборлидир.Ташкилотимизга аъзо барча мамлакатлар фондларида ана шу бебаҳо мерос асраб-авайлаб сақланмоқда. Жумладан, Ўзбекистонда ҳам муштарак тарихимиз ва маданиятимизга оид 200 мингга яқин ноёб қўлёзмалар мавжуд.\nАна шу нодир асарларни биргаликда ўрганиш, уларни таржима қилиш, ягона электрон базасини яратиш, бу соҳага рақамли технологияларни жорий этиш мақсадида “Туркий тилли давлатларнинг тарихий, илмий ва маданий меросини ўрганиш тадқиқот маркази”ни ташкил этишни таклиф қиламиз.\nЎйлайманки, ушбу марказ қардош халқларимизнинг бебаҳо меросини келгуси авлодлар ва дунё аҳлига етказишга муҳим ҳисса қўшади.\nСаккизинчидан, келажагимиз давомчилари бўлган ёшлар мамлакатларимиз аҳолисининг катта қисмини ташкил этмоқда.\nБугун ёш авлоднинг халқларимиз ҳаёти ва тақдиридаги, ўзаро муносабатларимиз ривожидаги ўрни тобора ортиб бормоқда. Уларни ҳар томонлама қўллаб-қувватлаш, креатив ғоя ва лойиҳаларини рағбатлантириш, миллий қадриятларимизга ёт бўлган таъсирлардан асраб-авайлаш барчамизнинг асосий вазифаларимиздан биридир.\nБу борадаги саъй-ҳаракатларимизни бирлаштириш мақсадида 2022 йилни Туркий дунёда “Ёшлар ташаббусларини қўллаб-қувватлаш йили”, деб эълон қилишни таклиф этаман. Унинг доирасида биргаликда аниқ чора-тадбирлардан иборат қўшма дастурни ишлаб чиқиш ва амалга ошириш, мазкур масалани навбатдаги саммитимиз кун тартибининг асосий мавзуси этиб белгилаш ўринли бўлар эди.\nАфғонистондаги ҳозирги мураккаб вазият барчамизнинг эътиборимиз марказида турибди.Ушбу мамлакатнинг гуманитар инқирозга тушиб, халқаро майдонда яккаланиб қолишига, унинг террорчилар маконига айланишига йўл қўймаслик ниҳоятда долзарбдир.\nАфғонистоннинг янги Ҳукумати билан мулоқотларда ёндашувларимиз умумий ва якдил бўлиши лозим.\nЎзбекистон Республикаси бугунги анжуман кун тартибига киритилган Қўшма декларация, Ташкилотимиз таркибида Кузатувчи ҳамда Шериклик мақомларини таъсис этиш тўғрисидаги қарорлар ва бошқа муҳим ҳужжатларнинг имзоланишини қўллаб-қувватлайди.\nБош котиб Бағдод Амреевнинг ваколат муддатини узайтиришни ҳам тўла маъқуллаймиз.\nИшончим комилки, бугунги учрашувимиз ва эришилган келишувларимизнинг амалга оширилиши қардош халқларимизнинг умумий фаровонлиги ва равнақига хизмат қилади.\nКатта мамнуният билан янги ном олган Туркий давлатлар ташкилотининг биринчи саммитини ўтказиш учун сиз, азиз ҳамкасбларимни келгуси йил Ўзбекистонга ташриф буюришга таклиф этаман.\nОрганизация тюркских государств\nТуркий давлатлар ташкилоти\nШавкат Мирзиёев ва Қасим-Жомарт Тоқаев телефон орқали мулоқот қилди\n“Маҳаллабай” тизими орқали нечта оила таъминлангани маълум бўлди\nҚашқадарё вилоятида “Uzbekistan GTL” заводи ўз фаолиятини бошлайди\nШавкат Мирзиёевнинг Олий Евроосиё иқтисодий кенгаши йиғилишида сўзга чиқди\n12.05.2022 12:48 500\n07.05.2022 12:47 489\n06.05.2022 14:23 421\n10.05.2022 17:10 393


Сохтакорликнинг ортида ким турибди? « Ўзбекистон Халқ Ҳаракати\nёхуд Сурхондарё вилоят Олтинсой туман Тўхтамиш қишлоғидаги зўравон фермерларнинг қилмишлари ҳамда талон-тарож бўлаётган захира ерлар хусусида\nХалқимизда “Бу дунё икки кишига камлик қилибди”, деган гап бор. Ахир одамнинг қорни бир бурда нонга тўйса, сўнгги борадиган манзили ҳам бир энлик бўлса, мол-дунё тўплаш, кўнгил хираликка на ҳожат. Киши бу ҳаётда доим ошиғим олчи, пичоғим мой устида бўлади, деб ўйласа, янглишади. Билингки, агар молу дунёнгиз кўп экан, демак, Яратган сизни қаттиқ имтиҳон қилмоқда. Атрофдагиларга нисбатан беписандлик, зўравонлик охир-оқибат инсонларда ғазаб ва нафрат туйғуларини зоҳир қилади. Руснинг улуғ ёзувчиси Лев Толстой: “Зўравонлик қарама-қарши зўравонликни келтириб чиқаради”, деган эди.\nОлтинсой туманидаги Тўхтамиш қишлоғида яшовчи фуқаролар Алишер Абдуллаев, Карим Бобораҳматов, Бобохон Туркменов, Мамадали Зияев, Ўрол Туркменов ва Каниярхўжа Назаровлар томонидан келиб тушган шикоят-ариза бизни тоғ қишлоғи сари чорлади.\n2016 йилги мақбуллаштиришларда “Сирожиддин Бойбўри” фермер хўжалиги раҳбарининг аризасига биноан 26,55 гектар ер майдони туман ҳокимлигининг захирасига қайтарилган ва шу куннинг ўзида 9,64 гектар, жумладан, 4,41 гектар узумзор “Сирожиддин Бойбўри” фермер хўжалигига ҳоким томонидан қайта қарорлаштириб берилган. Ва шу аснода, захирага қайтарилган қолган ерларнинг тақдири нима бўлган, деган савол пайдо бўлиши табиий. Қолган ер майдонлари туман ҳокимининг 2016 йил июль ойидаги 918-сонли қарорига кўра, Оқи Жумаевнинг ўғиллари Жумаев Саидали бошлиқ “Олтинсойлик Саидали” фермер хўжалигига 3,30 гектар узумзор, яна бир ўғли Жумаев Сирожиддин раҳбарлигидаги “Жумаев Сирожиддин” фермер хўжалигига 919-сонли қарор асосида 3,40 гектар узумзор 30 йил муддатга ижарага берилган. Энг ажабланарли ҳолат шуки, Тўхтамишда 3 мингга яқин аҳоли истиқомат қилади. Аммо ер майдони нега айнан Оқи Жумаевнинг ўғилларига берилган? Ёки бошқа ҳеч ким “танлов”да қатнашмаганми? (Албатта, агар танлов ўтказилган бўлса). Ёки ҳокимнинг қарорида “ўтказилган танлов натижаларига бўйича” ажратилган ер майдонига эгалик қилишга фақат О. Жумаевнинг ўғиллари ҳақлироқми?\nТуман статистика бўлимидан олинган маълумотни кўриб ёқа ушлайсиз. Унга кўра, “Олтинсойлик Саидали” фермер хўжалиги туман ҳокимининг 2016 йил 9 июлдаги 918-қарорига асосан тузилган. Аммо статистика бўлими маълумотида, 2016 йил 21 октябрда 3570-рақами билан рўйхатдан ўтган бўлиб, 3,6 гектар узумзор майдони кўрсатилган. “Жумаев Сирожиддин” фермер хўжалиги туман ҳокимлигининг 2016 йил 9 июлдаги 919-қарори бўйича рўйхатдан ўтказилган бўлса, туман статистика бўлими маълумотида 2016 йил 10 октябрда тузилганлиги қайд этилган. Орадан 4-5 ой ўтгандан кейингина рўйхатдан ўтилганлиги сизда шубҳа уйғотмаяптими. Ваҳоланки, ҳокимнинг қарорида 10 кун муддатда тегишли тартибда рўйхатдан ўтказилсин, дейилган. Ўзингизга маълум, октябрь ойида узум пишиб, ҳосил йиғиб олинади. Захира ерларидан “оқилона” фойдаланишнинг ҳадисини олган “Жумаев Сирожиддин” ҳамда “Олтинсойлик Саидали”фермер хўжалиги раҳбарлари вақтинчалик туман ҳокимлиги захирасида турган оз эмас, кўп эмас, нақд 7 гектар токзорнинг ҳосили йиқиб олиниб, даромад буромадга айлангачгина, рўйхатдан ўтишган. 7 гектар узумзорнинг фойдаси кимнингдир чўнтагига кириб кетган. Бу ҳисоб-китобда бир неча юз миллионлар билан ўлчанишини эътиборга олсак, “таваккал қилишга” арзийди. Буниси ҳали ҳолва. Ушбу шаввоз фермерлар йиллар мобайнида ҳокимликнинг захира ерларидан яширинча фойдаланиб келишган.\nЖорий йилнинг июнь ойида вилоят ер ресурслари ва давлат кадастри бошқармаси томонидан Олтинсой туман ҳокими номига йўллаган тақдимнома кўп масалаларга ойдинлик киритади:\nУндан ташқари, “Олтинсойлик Саидали” фермер хўжалигига берилган 3,3 гектар боғ майдони дастлаб, 2008 йилгача собиқ “Зияев Алишер” фермер хўжалигига тегишли бўлиб, 2006 йилда кимошди савдосида сотиб олинганлиги, кейинчалик боғ майдони “Олтинсойлик Саидали” фермер хўжалигига берилишида собиқ “Зияев Алишер” фермер хўжалигига боғ қиймати тўлаб берилмаганлиги аниқланди”, дейилади.\nТуман миқёсидаги идоралардан олинган маълумотларда ҳам айрим жузъий камчиликлар мавжуд. Мисол учун, туман ҳокимининг 2016 йил 14 май 392-қарорида “Сирожиддин Бойбўри” фермер хўжалигининг захирага олинаётган ер майдони 26,55 гектар, шунинг 23,78 гектари узумзор сифатида қайд этилади. Аммо 2011 йил 16 февралдаги ҳокимнинг 100-сонли қарорида эса умумий ер майдони 31,86, шундан 27,69 гектари узумзорлиги айтилади. ¤ртадаги фарқ (узумзор) 3,91 гектарни ташкил этмоқда. Айтингчи, бу ерлар қаёққа ғойиб бўлган? Умуман, бу ҳужжатлардан бир ҳақиқатни англаш мушкул. Бир-бирига зид, тескари. Бири иккинчисини рад этади. Айнан, бир кунда захирага қайтарилиб, шу куннинг ўзида 392-қарор билан “Сирожиддин Бойбўри” фермер хўжалигига ажратилган 9,64 гектар ер майдони, шунинг 4,41 гектарида узумзор кўрсатилса-да, бу кўрсаткич, туман статистика бўлимида 4,10 гектар деб қайд этилган. Орадаги фарқ 0,31 гектарни ташкил этади. Бу кўрсаткич “Олтинсойлик Саидали” фермер хўжалиги узумзори бўйича ҳокимнинг 918-қарорида 3,30 гектар, статистика бўлими маълумотида эса 3,60 гектар. Орадаги фарқ 0,30 гектар.\nБарибир, “Олтинсойлик Саидали” ҳамда “Жумаев Сирожиддин” фермер хўжаликлари ҳокимнинг қарори чиққач 4-5 ойдан кейин рўйхатдан ўтганлиги ажабланарли.\n— 2006 йилда 553-контурни аукцион орқали ютиб олганмиз. Ер майдони 2,10 гектар эди. 2009 йилда йириклаштириш натижасида ушбу ер майдони “Сирожиддин Бойбўри” фермер хўжалигига ўтган. Аммо бугунги кунда ушбу ер майдони ҳокимликнинг захирасида турибди. Ушбу контурдаги 50 сотих узумзордан олинадиган ҳосилнинг 50 фоизини оғзаки келишув асосида Жумаев Сирожиддинга бераман, ернинг қолган қисмида ҳам ижарачилар ишлашади,—дейди Тоир Бобораҳматов.\n“Атамурод Туркменов” фермер хўжалигининг 521-контурдаги 2,0 гектар ер майдони аукцион орқали олинган. Йириклаштириш натижасида ер “Сирожиддин Бойбўри” фермер хўжалигига қўшилган. Аммо фермер хўжалиги раҳбари Бобохон Туркменовнинг айтишича, захирага қайтариш ҳақидаги ариза унинг номидан сохталаштирилган. Бундан кейинчалик хабар топган. Кейинги мақбуллаштириш даврида ер эски эгаларига қайтарилганда негадир 1,09 гектарга айланиб қолган. Худди шундай ҳолатни “Назир Назаров” фермер хўжалигида ҳам кузатиш мумкин. 2006 йилда узумзор 3,28 гектар бўлган. Кейинги мақбуллаштиришда 2,18 гектарга айланиб қолган. Фарқ 1,10 гектарни ташкил қилади. Контурлардаги ҳудудий яхлитлик собиқ “Алишер Зияев” нинг ер майдонида ҳам қўпол тарзда бузилган.\n—Ер майдонимиз оптималлаштиришгача 2,73 гектар бўлган. Кейинги мақбуллаштиришда ер майдони 1.13 гектарга тушиб қолган,—дейди Мамадали Зияевнинг турмуш ўртоғи, “Исломбек Мардонов узумзори” фермер хўжалиги бошлиғи М. Хўжамқулова.\n2016 йилги тендер танловида иштирок этиш учун Алишер Абдуллаев, Бобохон Туркменов, Мамадали Зияев, Ўрол Туркменов, Каниярхўжа Назаровлар тендер комиссиясига ҳужжат топширишган. Аммо ҳужжатлар йўқотилганлиги сабабли улар тендер танловига қўйилмаган. Ваҳоланки, уларнинг ҳар бири аввал аукцион савдолари орқали ер майдонларини ютиб олишган.\n—“Сирожиддин Бойбўри” фермер хўжалиги аъзолари бизнинг номимиздан сохта ариза ёзиб, ер майдонини ҳокимликнинг захирасига қайтаришга эришишган. Биз бундан кейин хабар топиб қолганмиз,—дейди Бобохон Туркменов.\n—Ойлик маошимни сўраб фермер хўжалиги раҳбарига мурожаат қилдим, аммо Оқи Жумаевнинг ўғли Саидали пул бериш ўрнига юз-кўзимга уриб, тан жароҳати етказди,—дейди К. Бобораҳматов.\nК. Бобораҳматовнинг онаси Ойиша Бобораҳматова ўзи ишлайдиган ижара майдонига борганда Саидали Жумаев, “Кетсанг, кет, бўлмаса ҳозир майдалаб ташлайман”, дея қўлида арра билан пўписа қилганлигини айтса”, яна бир жабрдийда Муқаддас Бердиева яшаб турган уйига келадиган йўлни О. Жумаевнинг ўғиллари бекитмоқчи бўлганлигини ва охир натижада ўғли Жасурбек Жумаевга жиддий тан жароҳати етказганлигини таъкидлайди. Қолганини унинг ўзидан эшитайлик.\n—2016 йил 26 сентябрь кечки 21:30лар чамаси кўчада қўшнимиз Мамадали Зияевнинг қонига беланиб ётганини кўриб қолдим. Воқеа жойида ака-укалар Саидали ва Сирожиддин Жумаевлар бор экан. Биринчи ёрдам кўрсатдим. Тегишли жойларга хабар қилдим. Бу ишимдан ғазабланган ака-укалар хусумат қилишиб, мени ҳам дўппослашди. Оғир тан жароҳати олганим учун ҳозирги кунда бир кўзим кўрмай қолди,—дейди Жасурбек Жумаев.\nШу маҳалла фуқароси Ойимхол Эронова эса О. Жумаев томонидан 5 сотих ер майдони ўзлаштириб олингани, ўғли Ўрол Жумаевга ҳашаматли уй қуриб берганлигини айтади. “Ҳақимни талаб қилиб борсам, сенга фермернинг ҳудудидан 10 сотих ер бераман, деб ҳалигача алдайди”, дейди.\nОлтинсой туманидаги мутасадди ташкилот раҳбарларининг оммавий ахборот воситаларига нисбатан муносабати ачинарли аҳволда. Учала фермер хўжалигининг ер майдонларини кўздан кечириш учун икки кун мобайнида туман ер ресурслари ва давлат кадастри ходимлари билан қувлашмачоқ ўйнадик, десак адашмаймиз. Кадастр бошлиғи Х. Мамараимов билан учрашишнинг эса асло имкони бўлмади. У ҳар гал ниманидир рўкач қилар, хуллас, ҳеч кўриниш берай демасди. 18 июнь куни соат 13:30 ларда туман ер ресурслари ва давлат кадастрида бўлдик. Тушлик вақти аллақачон тугаб бўлганига қарамасдан идорада ҳеч ким йўқ эди. Залда мутасаддиларни 2-3 чоғли киши кутиб ўтирган экан. Аммо шунга қарамай эшиклар ланг очиқ, ҳужжатлар, папкалар полда чангга қоришиб сочилиб ётарди. Компьютерлар ҳам қаровсиз қолдирилган, давлат ва жамият аҳамиятига молик маълумотларни ўзида жамлаган корхона гўёки эгасиз эди. Бу ҳам майли, кадастр биноси қандайдир бир фермерга қарашли намунавий, қурилиши чала битган уйда жойлашган экан. Бирон жойда кадастр биноси жойлашганлигини билдирувчи пештахта йўқ. Билмаган одам кун узоқ айланиб излаб юраверади. Бироз ўтиб, ўзини ҳудудий ер тузувчи деб таништирган Баҳром Боболов келиб қолди. У шикоят-ариза билан боғлиқ саволларимизга жавоб бериш ўрнига аксинча, биздан буйруқ сўради.\n“Тўхтамиш” маҳалла фуқаролар йиғини раиси Абдуваси Қодировнинг муомаласи ўзига яраша. Маҳалла оқсоқолидан 3 кун мобайнида ҳам айрим фуқаролар ҳақида тавсифнома ололмадик. “Маҳаллангиз ҳудудида нечта жиноятчилик содир бўлган”, деган саволимизга муҳтарам оқсоқол, “Бу ишларни ички ишлар билади, шулардан сўранг!” дея лўнда жавоб берди. Маҳалланинг айрим фуқаролари маиший газ баллонлари маҳалла маъмурияти томонидан 65-70 минг сўмдан тарқатилаяпти, деган эътирозларига жавоб топиш мақсадида муҳтарам оқсоқолга савол ташлаганимизда, у киши виқор билан, “42 минг сўмдан тарқатяпмиз, ҳа, энди, йўл харажатлари ҳам ҳисобланади-да”, дея ўзини оқлади. Ташрифимизнинг сўнгги кунида маҳалла участка профилактика нозири Акбар Худойқуловдан маҳалладаги айрим фуқароларнинг ҳулқи ҳақида тавсифнома беришини сўрадик, аммо саволларимизга жавоб ололмадик.\nДарвоқе, тўхтамишликлардан “Нега, бу ерни Тўхтамиш, дейишади”, дея сўрадик. Улар қайдам, “Айтишларича, Сўфи Оллоҳёр ҳазратлари Вахшиворга ўтишда шу ерга бир тўхтаб ўтган деган гаплар бор”, дея изоҳлашди. Бу ерда ҳам аслида муборак қадамжолар бор. Ҳар сиқим тупроғи тилло билан тенг. Ерга чўп суқсангиз, униб чиқади. Бепоён қир-адирлар бағрида турнақатор бўлиб тизилган узумзорларни кўриб кўз қувнайди. Одамлари меҳнаткаш. Қўйиб берсангиз, бутун воҳани боғзорга айлантиришга шай боғбонлар бор. Аммо айрим ғирромликлар сабаб, қишлоқда юзага келаётган келишмовчиликлар ана шу гўзалликларга бироз соя ташлаётгандек, назаримизда. Тўхтамишдаги бу можаролар ҳали бери тўхтамайдиганга ўхшайди. Негаки, қишлоқ аҳли раҳбариятдан адолат истаб турли томонга шикоят-аризалар йўлламоқда. Аммо бундан бирон-бир натижа чиқмаяпти. Бунга нима тўсиқ бўлаётгани биз учун қоронғу. Адолатнинг юзага чиқишидан умидини узган ариза муаллифлари эса “Ҳақиқат йўқ экан, буларнинг пишагини “пишт”, дейдиган одам йўқ”, дейишмоқда.\nБиз кўрган-билганларимиз ҳақида холис ёздик. Қолганлари мутасаддиларга ҳавола. Ишқилиб, улар қилдан қийиқ чиқаришмаса бўлгани.


Президентимизнинг жорий йил 4 апрелдаги “Хотира ва Қадрлаш кунига тайёргарлик кўриш ва уни ўтказиш чора-тадбирлари тўғрисида”ги қарорига кўра, ҳар бир уруш қатнашчиси ҳамда фронт орти меҳнат фахрийсига алоҳида эътибор қаратилмоқда. Мустақиллик йилларида хизмат бурчини бажариш чоғида ҳалок бўлган ҳарбий хизматчилар ва ҳуқуқни муҳофаза қилувчи органлар ходимларининг оила аъзоларига чин маънода эъзоз кўрсатилаяпти. Уларнинг яшаш жойларига моддий, маънавий ҳамда бошқа турдаги ёрдамлар кўрсатиш мақсадида вазирликлар ва идоралар, ташкилотлар ҳамда ҳарбий қисмлар раҳбарларининг ташрифи уюштирилаяпти. Айниқса, ёлғиз, кам таъминланган Иккинчи жаҳон уруши қатнашчиларининг тураржойи ва уй хўжаликларини таъмирлаш, ободонлаштириш ҳамда ўз уй-жойига эга бўлмаганларга тураржой ажратиш кўзда тутилгани мамлакатимизда инсонпарварлик юксак даражага кўтарилгани исботидир.\nФақат бугина эмас. Давлатимиз раҳбарининг мазкур қарорида белгиланган вазифаларга мувофиқ, ўзимизда ишлаб чиқарилаётган ҳар қандай турдаги автомашиналарни бир марталик навбатсиз олиш имконияти яратилгани Иккинчи жаҳон уруши фахрийлари учун яна бир қулай имконият бўлди. Бундай халқпарварлик, бундай ғамхўрлик кекса отахонлар кўнглини обод қилаётир.\nЯқинда Андижон вилоятининг Жалақудуқ туманидаги Қатортол қишлоғида яшовчи, табаррук 93 ёшни қаршилаган Эргашбой ота Ҳайитматов хонадонида ана шундай қувончли воқеанинг гувоҳига айландик. Янги “Damas” автомашинаси Эргашбой ота ҳовлисига ярашиб турар, муҳими, бутун оила шодон кайфиятда эди.\n— Сертификат асосида эрталаб тўловни амалга оширгандик, — дейди отахон. — Тушдан кейин автомобилни келтириб беришди. Набираларим билан Хотира ва Қадрлаш кунига бағишланган тадбирга мана шу “Damas”да бордик. Тўғриси, урушдан эсон-омон қайтаман, пиру бадавлат бўлиб, шундай эзгу кунларни кўраман, деб сира ўйламагандим. Энди эса ҳар бир кунимиз учун шукроналар айтаяпмиз.\nХотира ҳамда қадр туйғуси ўтмиш ва бугун ўртасидаги ўзига хос кўприкдир. Бу туйғу тафаккурни чархлайди, инсонни руҳан улғайишга, маънан юксалишга чорлайверади.\nМазкур рукндаги бошқа мақолалар: « Ватан муқаддасдир\tДўстлик ва санъат кечаси »


Екатеринбург ҳибсхонасида сақланаётган муҳожирлар исён кўтарди - Darakchi\nДУНЁ 14.01.2021, 20:39\nБугун, 14 январь куни Россиянинг Екатеринбург шаҳрида хорижий фуқароларни вақтинча сақлаш марказида исён юз берди. Воқеага ИИВ, ОМОН бўлинмаси ва Россия Миллий гвардияси вакиллари аралашиб, тинчлик ўрнатган. Бу ҳақда “Коммерсант” хабар берди.\nИИВнинг Свердлов вилояти бўйича бошқармаси Матбуот хизмати раҳбари Валерий Горелих тартибсизликлар Собиқ иттифоқ таркибида бўлган республикалардан бирининг фуқароси ташаббуси билан юзага келган. Эркак 32 ёшда экани маълум. У вақтинча сақлаш марказига суд қарори билан олиб келинган ва миграция қонунчилигини бузгани учун депортацияга тайёрланаётган бўлган.\nУнинг норозилигига полиция ходимлари унга юборилган “посилка”даги “буханка” нон ичига яширилган пластик идишдаги алкоголли ичимликни аниқлаб, олиб қўйгани сабаб бўлган. Ярим кечаси фуқаро ва унинг уч нафар хонадоши шовқин кўтариб, марказдаги бошқаларни ҳам норозилик акциясига қўшилишга чақирган”, дейди Горелих.\nТартибсизлик вақтида иштирокчилар мебел, эшик, электржиҳоз ва кузатув камераларига зарар етказган. Улар шунингдек, картон қутини ҳам ёқиб юборишган ва кириш йўлини тўсиб, хоналаридан чиқишдан бош тортишган.\nТартибсизликларни бостириш вақтида ИИВ, гаврдия ва ОМОН бўлинмаси жангчилари махсус воситалардан ҳам фойдаланган. Натижада иштирокчилардан бирининг бармоғи шикастланган ва шифохонага ётқизилган.\nҲодиса юзасидан суриштирув бошланган. Екатеринбургдаги хорижий фуқароларни вақтинча сақлаш маркази одатий тартибда ишини давом эттиряпти.


Шукур Холмирзаев. Нимадир йўқ бўлди (ҳикоя) | www.ziyouz.uz\nБош саҳифа Ўзбек насри онлайн антологиясиШукур Холмирзаев (1940-2005)Шукур Холмирзаев. Нимадир йўқ бўлди (ҳикоя)\nБир куни булар бир зиёфатда бўлиб, бир эру хотиннинг ўзаро ва ўзгаларга муомаласига гувоҳ бўлишди. Улар бир-бирига шу қадар ярашган, шу қадар одобли, ҳаракатларию сўзлари шу қадар дилбар ва ўзларию ўзгаларга шундай ажиб дилдорликлар кўрсатар эдиларки, беихтиёр шу базм қаҳрамонларига айланиб қолишди…\n«Эр анча оғир… лекин хотини чучмал экан», деб ўйлади Ҳикматой.\n«Ҳа, эри культурний, лекин хотини…» — Қисматулланинг ўйи ўзга, нотаниш чизиқдан кетди: у беихтиёр «қаҳрамон хотин»ни ўзининг Ҳикматойи билан қиёслади ва наздида, хотини ундан гўзалроқ туюлди, аммо таққос муомала-муносабат масаласига етганда Қисматулланинг кўнгли алланечук орзиқишга тўлиб, бир зум хаёлга толди: Ҳикматойдан шу маҳалгача бирон-бир илиқ сўз ё ёқимли бир дилдорлик кўрганини эслолмади.\nИлгари мабодо бирон масала хусусида шунга ўхшаш вазият содир бўлиб, сўнг фавқулодда бир-бирига қарашганда Қисматулла… кулиб юборар, сўнг Ҳикматой ҳам ўзига хос зўрға табассум қилар эди. Шунинг билан яраш-яраш…\nҚисматулла аҳд қилди: энди бунинг тескариси бўлиши керак, энди ўзи совуққону хотиржам бўлиши керак, шунда хотини ўзи каби… бўлади.\nОдатда, эрталаб Қисматулла чойга уннар, Ҳикматой тўшакларни йиғар эди. Бу кун Қисматулла чойсиз жўнаворди ишга… Ҳикматойнинг ҳам аччиғи келди ва тўшагини йиғмаёқ кийинишга тутинди. У тахминан эрининг кўнглидагини сезган, шунинг учун ундан ўч олишга аҳд қилган бўлса ҳам ажаб эмас.\nБир ҳафта ўтди. Эр-хотин бегоналар каби яшашди. Қисматулла қийналди, ўртанди: ўрганган кўнгил ўртанса қўймас. Шубҳасиз, Ҳикматой ҳам азоб чеккан бўлса керак: ахир у ҳам Қисматуллага ўрганган…\n— Яхши. Мен ҳам кетаман… Сен келгандан кейин, — деди.\nМабодо бирининг қолиб, бирининг кетишига тўғри келса, ўша куни уйларида уйқу ҳам кам бўлар эди… Лекин бу тун энг ширин ва лаззатли тун сифатида ёдларида қолар эди.\nЭртаси Ҳикматой «пасадка» эълон қилинган самолёт майдони томон бораётганида ҳам нозик ҳоллардан бири содир бўлди…\nОдатда, бундай маҳалда Қисматулла хотинига ҳазил гаплар айтар, кулар эди. Ҳикматой ҳам ичида беҳад завқланар, хурсанд бўлар эди…\nУларнинг қўллари туташди, лекин шунда: «Ҳозир ўзига тортади», деб ўйлади Ҳикматой. Қисматулла эса у томон чўзилаётган қўлини зўрға тутиб: «Йўқ… ўзи-ўзи», деб ўйлади. Бир неча дақиқа ўтди ва қўллар ажралишди. Шунда Ҳикматой кулимсираган бўлди. Қисматулла ҳам гўё одоб юзасидан унга жавобан жилмайган бўлди.\nУй, тун, тўшак…\n— Ҳалиям… ўзи… ўзгармадими одатингиз? — деди Қисматулла.\nШунда улар туриб ўтиришди, бир-бирига бир вақтнинг ўзида эгилишди ва бир-бирини қучишди, аммо улар кутганига қарши, шундай туюлдики, эгилишмаса ҳам, қучишмаса ҳам бўлади…\nБуни англаб, бирдан ажралишди ва бир-бирига қарашди: тушундиларки, ораларидан нимадир… нимадир йўқ бўлган!\n← Аввалги Аввалги Шукур Холмирзаев. Бир кўрган таниш (ҳикоя)\nКейинги → Кейинги: Шукур Холмирзаев. Олма емадим (ҳикоя)


Аркадий Аверченко (1881-1925; Россия) | www.ziyouz.uz\nБош саҳифа Жаҳон насри онлайн антологияси Аркадий Аверченко (1881-1925; Россия)\nРубрика: Аркадий Аверченко (1881-1925; Россия)\nАркадий Аверченко (15 (27) март 1881, Севастополь, — 12.3.1925, Прага) – рус ёзувчиси. 1908 йилдан «Сатирикон» ҳажвий журнали ходими, кейинчалик муҳаррири, 1913 йилдан «Янги сатирикон» журнали муҳаррири.\nҲажвий ҳикоя ва фельетонларида ўша давр ҳолатини аёвсиз фош қилган. 1917 йилдан муҳожирликда яшаган. Китоблари: «Ҳажвий ҳикоялар. 1-2-жилд» (1910,1911), «Қабртошлар: Ҳикоялар» (1911), «Қувноқ устрицалар» (1911), «Даволовчи ҳикоялар» (1912), «Сувдаги айланалар» (1912), «Қорага оқ билан» (1913), «Бегона ўтлар» (1914), «Панжарадаги мўъжиза» (1915), «Бўри ўраси» (1915), «Шумтакалар» (1915), «Товонбалиқ ва чўртанбалиқлар» (1917), «Инқилоб белига пичоқлар» (1920), «Ифлос куч» (1920), «Болалар» (1922), «Қайнаётган қозон» (1922), «Россиянинг энг машҳур кишиларининг 20 портрети» (1923), «Чаёнгулда ҳордиқ», (1924), «Ҳаёсизнинг ҳикоялари» (1925).\nБухгалтер Казанликов хотинига деди:– Унга шу қадар ачинаманки… Доим ёлғиз, у билан деярли ҳеч кимса қизиқмайди, гап қўшмайди… Лекин кўринишидан туппа-тузук, баодоб киши, ахир у бизга халал бермайди-ку! У ҳам менга ўхшаган банк хизматчиси. Қарши эмасмисан, азизам? Бугунги зиёфатга уни давоми…\nАркадий Аверченко. Соҳибжамол аёл (ҳажвия)\nЎрмонда сайр қилиб юрган амалдор Плюмажёв дарё бўйига чиқиб келди ва тўхтаб, ойнадек тиниқ сув бетига бемақсад тикилиб қолди.Узоқни яхши кўролмайдиган амалдор нариги қирғоқни кўздан кечира бошлади. Ихчам сариқ чўмилиш кийимидаги қандайдир бир гавда сувга келди ва тизза бўйи жойда давоми…\nОчиғини айтсам, бу гал паришонхотирлик тўғрисида ёзмоқчиман. Ёзганларимдан паришонхотир кишилар хафа бўлишмайди, чунки улар паришонхотирликлари туфайли буни ўқишмайди. Одатдаги одам учун паришонхотир киши азоб-уқубатнинг ўзгинаси: у баъзида бошқаларнинг янгироқ калишини ўзиникидай бемалол кийиб кетаверади, бошқа бировнинг хотинини худди ўзининг хотинидай давоми…


Босқинчилар ҳужумидан сўнг “Исломобод” масжидининг қоровули вафот этди\n16 август куни Тошкент шаҳри Олмазор туманидаги “Исломобод” жоме масжидининг қоровули 56 ёшли Ўткир Холиқов бочқинчилар етказган жароҳат натижасида вафот этди. 1 августга ўтар кечаси масжиднинг “Эҳсон қути”сидаги пулларни ўғирлаб кетган босқинчи-қотиллар ҳали ушлангани йўқ.\nОддий халқ орасида “Ачаобод” номи билан танилган “Исломобод” жоме масжидига ниқоб таққан номаълум шахслар томонидан қилинган ҳужум натижасида тан жароҳати олган қоровул Ўткир Холиқовнинг вафот этгани ҳақидаги хабар Озодликка WhatsApp тармоғи орқали етиб келди.\n“Айни Рамазон ойида масжидга қилинган ҳужум натижасида жароҳатланган қоровул Ўткир Холиқов 4 кун аввал оламдан ўтди. Босқинчи-қотиллар ҳали ҳам ушланмади. Энг аянчлиси бу воқеа Рамазон ойида содир этилди”, дея хабар қилди WhatsAppдаги манбамиз.\nЎткир Холиқов босқинчилар ҳужумидан сўнг Тошкент шаҳрининг 16-сонли шифохонасида даволанаётган эди.\nШифохонадан олинган маълумотга кўра, уч қовурғаси ва бир оёғининг суяклари синган Ўткир Холиқов 12 кун даволангач, 12 август куни уйига кетишга рухсат берилган.\n“Бизда даволаниб, яхши бўлгач ўтган душанба куни уйига рухсат берилди”, деди шифохонанинг навбатчи ходимаси.\nОлмазор туман Ички ишлар бўлимидан олинган хабарга кўра, Ўткир Холиқов уйида оламдан ўтган.\n“Холиқов шифохонадан чиқиб, уйида тўрт кун ётгач вафот этди. Шу ўғрилар етказган жароҳатлар натижасида ўлган”, деди ўзини таништирмаган милиция ходими.\n“Исломобод” жоме масжидига ниқобли номаълум шахслар томонидан уюштирилган босқинчилик воқеаси бўйича Олмазор туман ИИБ жиноий иш очиб, тергов-суриштирув ишларини олиб бораяпти.\n“Ҳозир босқинчилар қидирилаяпти. Тошкент шаҳри ва бутун республика бўйича қидирув эълон қилинган. Кенг кўламли қидирув ишлари кетаяпти. Ҳозирча улар қўлга олингани йўқ”, деди Олмазор туман ИИБсининг ўзини таништирмаган ходими.\n31 июлдан 1 августга ўтар кечаси “Исломобод” масжидига уч-тўрт нафар номаълум шахслар босқинчилик қилиб, қоровул Ўткир Холиқовни боғлаб қўйиб, дўппослашган. Кейин эса масжиднинг “Эҳсон қути”си ва сейфидаги пулларни ҳамда бир қанча қимматбаҳо ашёларни ўғирлаб кетган.\nУшбу воқеадан кейин туман милицияси “Исломобод” масжидида назоратни кучайтирди.\nХабарларга кўра, жума ва ҳайит намозларида ҳам масжид кучайтирилган милиция гуруҳлари томонидан назорат қилинган.


Стоматитни уй шароитида бартараф қилиш усуллари — Biosfera.uz\nСтоматит – оғиз бўшлиғи шиллиқ қаватининг яллиғланиши, яъни оғиз еликиши ҳам дейилади. Бу хасталик мустақил касаллик ҳолида кечиши ҳам, бошқа дардларнинг(қизамиқ, қизилча, грипп, кандидоз) белгиси ҳам бўлиши ҳам мумкин.\nУ моддалар алмашинуви касалликлари (авитаминоз – витаминлар етишмовчилиги, қандли диабет) асаб ва ички аъзолар касалликлари, витамин етишмовчилиги, ички секресия безлари фаолиятининг бузилиши оқибатида пайдо бўлади. Чекиш, спиртли ичимликларга ружу қўйиш, жуда иссиқ ёки совуқ, нордон, шўр овқатлар ейиш ҳам стоматитга сабаб бўлиши мумкин. Айрим дориларга нисбатан сезувчанлик ортганда хусусан, пала-партиш антибиотикларни ичиб ўз-ўзини даволаганда, балоғатга етиш даврида, ақл тиши чиқиши қийинлашганда ҳам стоматит рўй беради.\nУшбу касалликнинг шакли ҳар хил бўлишига қарамай уларнинг умумий ўхшаш белгиси бор. Яъни, бу хасталикда оғиз бўшлиғи шиллиқ қавати қизаради. Унинг атрофидаги тўқималар шишади, жағ ости лимфа тугунлари катталашади. Хасталик ўткир ва сурункали кечади.\nСтоматитнинг катарал, ярали некротик, афтоз хиллари фарқланади. Айрим дори моддаларининг ёқмаслиги оқибатида, кимёвий моддалар таъсирида медикаментоз стоматит, оғиз бўшлиғи шиллиқ қаватининг ўткир кечувчи, касалланган тишлар ёки тиш протезидан жароҳатланиш натижасида травматик стоматит пайдо бўлади. Травматик стоматитнинг Беднар афтаси (чақалоқлар афтаси) шакли гўдакларда кузатилади. Стоматитнинг олдини олиш учун оғриган тишларни ва организмнинг умумий касалликларини ўз вақтида даволаш, шиллиқ қаватнинг яллиғланишига сабабчи бўладиган омилларни бартараф этиш зарур.\nҚуйида стоматитнинг тузалишига ёрдам берадиган уй шароитидаги баъзи усуллар билан танишишингиз мумкин.\nБошқа тиш пастасидан фойдаланиб кўринг\nҚора чой бириктирадиган тери ошловчи моддаларга эга, улар яраларга тинчлантирувчи таъсир ўтказади. Мойчечакли чой ҳам ярали ҳудудни оғриқсизлантиришга ёрдам беради. Бунинг учун чой халтачасини ҳўллаб, уни 10 дақиқага ярага қўйиб туринг.\nАсал қадимдан ўзининг бактерия ва замбуруғларга қарши хусусиятлари билан машҳур. Асалнинг даволовчи хусусиятлари шунчалик кўпки, ушбу ширинликнинг маълум турлари яра ва жароҳатларни даволашда ҳам қўлланилади.\nАгар уйингизда тувакда алоэ ўстирсангиз, унинг битта баргини кесиб олиб, шарбатини сувга қўшинг ва ушбу аралашма билан оғзингизни чайинг. Бу ўсимлик табиий антибактериал ва шамоллашга қарши восита бўлиб, у билан оғизни чайиш орқали ярани тозалаш ва оғриқни йўқ қилиш мумкин. Бундан ташқари, алоэ B, C гуруҳидаги витаминлар ва аминокислоталарга бой.\nСтоматит пайдо бўлганида шифокорлар тиш пастасини натрий лаурилсулфати — кўпик ҳосил қилувчи модда бўлмаган бошқасига алмаштиришни тавсия этади, айнан у яра юзага келишига сабабчи бўлиши мумкин.\nТузли эритма билан оғизни чайиш яра битиши жараёнини тезлаштиришга ёрдам беради. Туз — юмшоқ антисептик воситадир.\nХулоса қилиб айтганда «Касалликни даволагандан кўра уни олдини олган яхши» дейди доно халқимиз. Оғиз бўшлиғи касалликларининг олдини олишда беморлар нафақат шахсий гигиенага жиддий эътибор беришлари зарур, балки шифокор-стоматолог кўригидан тез-тез ўтиб, унинг маслаҳатларига ҳам амал қилишлари керак.\n!Юқорида келтирилган ёрдамчи усуллардан фақат катталаргина, қарши кўрсатмалар мавжуд бўлмаган ҳоллардагина фойдаланишлари мумкин!Стоматит тез-тез пайдо бўлса шифокорга мурожаат қилинг!\nBosh sahifa » Kasalliklar » Стоматитни уй шароитида бартараф қилиш усуллари


Акбар Мирзо. Қоядаги чақалоқ (ҳикоя) | www.ziyouz.uz\nБош саҳифа Ўзбек насри онлайн антологиясиАкбар Мирзо (1961)Акбар Мирзо. Қоядаги чақалоқ (ҳикоя)\nАкбар Мирзо. Қоядаги чақалоқ (ҳикоя)\nЧоп этилган 31.12.2017 03.04.2017 МуаллифZiyouz.uz\nҚуёш тоғ ортига ўтди. Қурбон ака отнинг белига ташланган хуржундан қалин латтага ўралган қўнғироқ олиб, боши баробар кўтарганича қаттиқ чалди. Адирни бирдан қўй-қўзиларнинг баъраган овози тутди. Қўзичоқлар диконглаб чопишдан тўхтаб, оналарини қидириб қолишди.\n– Қани, ўтовга, қайту қайт!\nҚурбон аканинг ҳайқириғидан сўнг адирни яна жимлик қоплади. Серка буйруқни тушунгандай йўл бошлади, пода аста адир ёқалаб пастга йўрғалади.\nТоғнинг сояси чор-атрофни қоплай бошлади. Узоқдаги қорамтир булутларга кўзи тушган Қурбон ота тоғ ҳавосига ишониб бўлмаслигини яхши билади, кўнглига келган хавотир ичида: “Олапар!” – деди қўнғироқни жигарранг хуржунга жойларкан. Олапар эгасига бир қараб қўйди-да, лапанглаб подани бироз тезлатди. Сурув қоронғи тушмасдан ўтовга етиб келди. Қурбон ака қўра олдида пешвоз чиққан ўғлини кўриб ҳайрон бўлди. Йўлда Олапар бежиз ҳуримаганини, ўтовга етар-етмас чопиб кетганининг боисини энди англади.\n– Тинчликми, Эргашали, эрта қайтибсан? – Хавотирини яширолмай сўради Қурбон ака Олапарни силаб эркалаётган ўғлига тикиларкан.\n– Тинчлик, дада, тинчлик, – деди Эргашали қаддини тутиб, дадасига салом бергач.\n– Биратўла имтиҳонларни топшириб келаман, дегандинг-ку? – отдан тушишга шошилмаган ота ҳамон ўғлига синчков назар ташлаб турарди.\n– Ўтган йили ижара турган уйимизда одам бор экан. Яна ўн кунларда бўшармиш. Шаҳарда тентираб юраманми, деб келавердим. Унгача сизга қарашиб турарман, дада, – деди Эргашали энди отнинг жиловини қўлга олиб, унинг кенг пешонасини силаркан.\n– Шунақа дегин? – Қурбон ака бу ғамхўрликнинг боисини тушунолмай яна ажабланди. Эргашали эртароқ бормасам бўлмайди, деб туриб олганди-да. Ахир имтиҳонга яқин кетарсан, унгача яхшилаб тайёргарлигингни кўр, яна ўтган йилга ўхшаб киролмай қайтиб келмагин, демаганмиди? Хўш, ким ҳақ бўлиб чиқди? Наҳот бу қайсар бола хато иш қилганини энди тушунган бўлса? Балки шунинг учун отанинг кўзларига тик қарай олмаяптимикан? Ҳа, пушаймон бўлганга ўхшайди. Бўлмаса бунчалар меҳрибончилик қаёқда эди. Қурбон ака ҳамон виқор билан ўтираркан, бошини тебратиб қўйди. Эргашали дадасига қаради: “Тушасизми?” Буни ўзича тушунган ота, ниҳоят, узангига оёғини тиради, пастга тушгач, отининг кетига аста-аста уриб, бугунги хизматига миннатдорчилик билдирди. Толмас бунга жавобан бўйнидаги узун ёлларини силкитди.\nОта-бола қучоқлашиб кўришишди. Эргашали дадасининг соғинганини сезди. “Ота барибир ота-да”, – деди ичида, сўнг чаққонлик билан ишга киришди: отни боғлаб, қўранинг оғзини беркитди. Қурбон ака ўтов четидаги ўчоқ бошида куймаланиб юрган келинига, тарвақайлаб кетган қари тутнинг тагидаги супачада қўлларини йўргакдан чиқариб олганча оғзидаги сўрғични тинимсиз сўраётган неварасига бир-бир қараб чиқди. Тийрак нигоҳлари яна кимнидир қидирди. Ўтов ичидан қўлида дастурхон билан чиқиб келган хотинига кўзи тушгач, вужудини хотиржамлик эгаллади.\nИшини тамомлаган Эргашали супа томон юрди. Тут шохига илинган чироқни бураб ёқди. Кейин бугун роса уч ойлик бўлган фарзандининг устига энгашди. Гўдак дадасини танигандай митти қўлчаларини ўйнатиб талпинди, оғзидан сўрғични чиқариб юборди.\n– Сени соғинибди, – деди хонтахта устига дастурхон ёзаётган Тошхон ая жилмайиб. Аммо кейин бирдан ўзгарди: йиғлаб юборишдан ўзини зўрға тийди, дилини ўртаган гапни эса пичирлабгина айтди: – Буларни опкетиб қолсанг… қандай чидарканман?\n– Ҳали кетаётганим йўқ-ку. Аввал ўқишга кирай-чи.\n– Барибирам-да, – деди Тошхон ая неварасини қўлга олиб, жажжи бармоқчаларидан кетма-кет ўпаркан.\n– Бўлди, она, – Эргашали дадаси томон кўз қири ташлади. – Илтимос, бошламай туринг. Дадам эшитса…\nИтининг феъли эгасига маълум, дейдилар. Тошхон ая дарров ўзини қўлга олди: ҳеч нарсадан хабари йўқдай, эрига: “Келдингизми, чарчамай”, – дедию келини томон юриб намиққан кўзларини яширган бўлди.\nОила дастурхон атрофида тўпланганда адир тагидаги ўтовга яна файз кирди. Қурбон аканинг наздида ўғли бироз сермулозамат эди, ўзини анча эркин тутиши, ўқишга киришига ишонч билан гапириши ҳам эътиборини тортган, ҳатто таажжубланишига сабаб бўлаётганди. “Қизиқ, – хаёлидан кечиради ота ошни иштаҳа билан паққос тушираётган фарзандига зимдан назар ташлаб. – Нега бунчалар ичи қизияптийкин?”\nДастурхонга дуо қилингач, Қурбон ака неварасини бағрига олди. “Данагидан мағзи ширин-да”, – деди негадир мўлтираб турган хотинига кўз қирини ташлаб. Кейин болакайни эркалай бошлади. Эргашали бу ҳолни узоқ кузатиб ўтиролмади, ниманидир баҳона қилиб ўрнидан турди. Мазали палов учун раҳмат эшитган келин аввал идиш-товоқларни, кейин дастурхонни йиғиштирди. Каттагина суяк билан сийланган Олапар қўра томон кетди.\nЭргашали барвақт туриб, сурувни олдига солди. Отаси ҳамроҳ бўлай деганди, унамади.\n– Чарчагансиз, дам олинг.\nБу ғамхўрликни ўзича тушунган Қурбон ака ноилож ўтовда қолди. “Мендан кейин боқаверасиз, подайизни, дегани-да бу”, – дея хаёлидан ўтказди қўлига кетмон оларкан.\nЎғли шаҳарга кетгандан буён экин-тикинга қарай олгани йўқ эди. Ишлашга фурсат топилгани учун бошқа гапларга қўл силтади. Тепадан сизиб келаётган сув йўлини тўсиб, помидор экилган эгатларга тўғрилади. Кейин сал пастроқдаги теракзор томон юрди. Анча кўзга кўриниб қолган дарахтлар унинг кўзини қувонтирди. Энди уларнинг ёнидан чиққан майда шохларни кесиб, шакл бериш кераклигини ўйлаб ўтовда анча ишлар йиғилиб қолганини пайқади. Эргашалига рухсат берганига ачинди. Шу ишларни у бажарганда яхши эди-да. Олтмишга кирганда дарахтма-дарахт чиқиб юрмайди-ку ахир. Яхшиси, эртага ўғлини ўтовда қолдиради. Ростдан ҳам кетиб қоладиган бўлса, барча қийин ишларни тугатиб кетсин. Қишдан бир амаллаб чиқиб олишса, у ёғи бир гап бўлар.\nГўдак йиғиси эшитилди. Қурбон ака невараси уйғонганини англаб, чайлага қайтди. Қуёшнинг тафти танга ёқа бошлади. Тут соясига келиб ўтиргач, келинига: “Қани, полвонни опчиқинг-чи!” – деди меҳри товланиб.\nЗурриёд! Қурбон ака гўдакни қўлга олиб пешонасидан ўпганда юрагида қандайдир ўзи дарров англаб етмаган ҳислар жўш урганини сезди. Насл давомчиси туғилганида бир қувонган бўлса, ҳозир у қучоғини тўлдириб турганидан, бобосига қараб жилмайиб қўяётганидан минг қувонди. Қани эди, Йўлдошали юриб қолган бўлсаю, қадами етган бутун ерларни кўрсатиб чиқса! От миндириб, атрофдаги борлиқ жониворларни бир-бир таништирса, уларга ошно қилиб, меҳр уйғотса… балки шаҳарга кетишни истамаган бўлармиди?\nХотинининг кечаси алламаҳалда айтган гапи эсига тушиб, кўнгли ғашланди. Нима эмиш, агар ўқишга кирса, бола-чақасини олиб кетармиш. Ёпирай, бу нарса унинг хаёлига қаердан келди? Ёки келин шунақа шарт қўйдимикин? Тавба, бу бола шаҳарга ўқиш учун кетяптими ёки оиласини боқишгами?\nУйқуси қочган Қурбон ака кечки овқат устидаги гап-сўзларнинг моҳиятини эндигина англагандай бўлди. Ҳм, ўзини сал баланд тутиши бекорга эмас экан-да. Ҳали институтга кира оладими, йўқми? Яна ўтган йилга ўхшаб… лекин имтиҳонлардан ўтса-чи? Унда нима бўлади?\nҚурбон ака беихтиёр қўлидаги гўдакка термилди. Яна бир неча кундан кейин невараси кетиб қоладигандай уни маҳкамроқ қучди. Дадасига йўлдош бўлсин деб, исмини Йўлдошали қўйгани-чи? Энди афсус чекишга ҳожат йўқ: чақалоққа исм қўйилган, қулоғига азон айтилган. Балки ақлини танигач, бобосининг олдига қайтар? Қариган чоғида белига қувват, кўзига нур бўлар. Яна ким билади? Ахир ўғлига ҳам не умидлар билан Эргашали деб исм қўйганди менга эргашсин, ўрнимни боссин деб. Аммо оқибати нима бўлди? Беш-олти кун шаҳарда юриб: “Бирор ҳафтада кетаман”, – деб ўтирибдию, бу гўдак у ернинг нонини еб, ҳавосидан нафас олса, қайтиб келармиди?\nҚурбон ака биринчи марта ўзини ожиз сезди. Бироқ тезда фикрини жамлади: ҳозирданоқ умидсизликка тушишни эп кўрмади. Чақалоқни кўтариб ўтов атрофини айлантирди. Келинининг иссиққа олиб чиқманг, деб куйинганига эътибор қилиб ўтирмади. Тоғнинг тоза ҳавосидан тўйиб-тўйиб нафас олсин, дея соя-салқин жойларда анча юрди. Ҳатто қорни очқаб йиғига тушганда ҳам онасининг қўлига тутқазишга шошилмади.\n“Даданг менданам қайсар чиқибди. Эсини таниганда “Сени ўқитаман”, деган битта гапимни маҳкам ушлаб олганини қара. Ростдан ҳам чин кўнгилдан айтганманми ёки отдан қулаб касал ётганимда жаҳл устида гапириб юборганманми, билмадиму аммо оғзимдан чиққани ҳақиқат. Шунинг учун лафзимдан қайтолмай, ўқишига қаршилик қилмадим. Негаки, киролмаслигига кўзим етади-да. Чўпоннинг ўғли институтга кира олардими? Эртаю кеч қўйнинг ортидан таёқ кўтариб юрган бўлса, қанақа билим бўлсин унда? Ойда бир-икки марта мактабга бориб қўйса, ҳисобга ўтарканми? Ёки мактабни тамомлагани ҳақидаги гувоҳнома нима учун ёзиб берилганини билмайманми? Эҳ, Эргашали-я, Эргашали, гапимга қулоқ тутмади. Ана, ўтган йили нима бўлди? Йиқилган курашга тўймаслигини биламан. Нега сал кунда қайтиб кетаман, деб гапирдийкин? Бу эси паст даданг нимага бунақа дедийкин? Ё мени синаш учун атай айтдимикин? Гапир, гапирсанг-чи, миттивой! Ғала-ғовур шаҳарга кетасанми ёки мана шу тинч, осуда адирда мен билан қоласанми? Мана бу боғни кўряпсанми? Ҳов, анави баланд тоғларни-чи? Ҳа, баракалла. Энди буларнинг ҳаммаси ўзимизники, болам. Уларга кўз-қулоқ бўлмасак, асраб-авайламасак, нима бўлади? Ие, Бургутвой ҳавога кўтарилибдими? Қара, кўряпсанми? Ана, ҳув, ана. Лекин… сал безовтами, дейман. И-и, шеригиям чиқиб олибди-ку. Нега боласини ёлғиз қолдирди экан? Ё сенга ўхшаб уларнинг ҳам қорни очдимикин? Онангни чидолмай олдимизга келаётганига қараганда уям сенинг очиққанингни сезганга ўхшайди. Бўпти, қани, юр-чи, бўлмаса”.\nРайҳон ўғлини олиб ўзларига ажратилган чайлага кириб кетди. Қурбон ака дастурхон ёзилган супага келиб ўтирди. Иштаҳаси йўқлигидан, биқинига ёстиқ тиради. Кейин неча йиллардан буён Боботоғни макон қилган Бургутойга термилди. Унинг гоҳ пастлаб, гоҳ баландлаб учишини, баъзида таниш овоз чиқариб қўйишини сал хавотирланиб кузата бошлади. Бояқиш ўтган йили боласидан айрилиб, аламзада бўлиб анча учиб юрди. Бир жойда қўним тополмай ўзини тоғдан тоққа ургани-чи? Тинчлангунча атрофдаги жонзотларни анча ҳалак қилди. Ҳартугул бу йил полапон очиб, яна хотиржам парвоз қила бошлади. Нечта очдийкин? Боласи қанот чиқариб қолгандир?\nДастурхонга нигоҳи тушиб, бир пиёла чой қуйди. Бироқ хаёли ўғлига кўчиб, иштаҳаси йўқолди. “Бу ерда кўп қолмасмиш. Шаҳарда яшаса, худди ўқишга кириб кетадигандай гапирди-я. Нимасига ишоняпти бу бола? Ишлаб қорнига, ижарасига пул топадими ёки ўқишга тайёргарлик кўрадими? Ростданам тушунолмай қолдим. Ҳали келса, жиддийроқ гаплашаман шекилли”.\nКечқурун суҳбат учун умуман имкон бўлмади. Кийимларини апил-тапил алмаштирган Эргашали қишлоққа тушиб кетди. Синфдоши уйланаётган экан, бормаса бўлмасмиш. Ўғлининг ортидан қараб қолган Қурбон ака балки тўй учун қайтиб келгандир деган ўйга борди. Ижара бандлигини баҳона фаҳмлаб, бошини сарак-сарак қилганича телевизор кўриш учун ёнбошлади.\nЭрталаб ўғлини эгарланган от устида кўриб гапиришга яна ботинолмади. Эркаклик туси ураётган Эргашалига от жуда ярашиб турарди. Уларга қараган одам “От – йигитнинг қаноти” деган мақол нақадар тўғри айтилганига яна бир бор амин бўлиши аниқ. Шундоқ ўктам йигитнинг раъйига қарши боргинг ҳам келмайди. Бунинг устига адирма-адир қўй боқиш узоқ сафарга чиқиш билан баробар. Йўлга отланган одамнинг дилини билиб-билмай оғритиб қўйсанг, иши юришмаслиги мумкин. Худо кўрсатмасину мабодо бирор хатарга йўлиқса, бир умр афсус-надоматдан қутулолмайсан. “Кейинги пушаймон – ўзингга душман”, деб бекорга айтилмаган ахир. Марҳум дадасидан эшитган панд-насиҳатлар хаёлидан ўтиб, ортиқча гап қилиб ўтирмади: “Бўпти, яхши бориб ке. Омадингни берсин”.\nТушдан кейин осмонда яна таниш қушлар пайдо бўлди. Диққати бўлинган Қурбон аканинг қўли ишга бормай қолди. Бургутларнинг шиддатли парвози кўнглини хижил қилди. Нима бўлдийкин уларга? Кечаям бунчалик безовта эмасди-ку? Ёки инига бирортаси таҳдид солдимикин-а? Бироқ қояга чиқиш ҳар кимнинг ҳам қўлидан келадиган иш эмас. Балки илондир дейишга одамнинг тили бормайди. Чунки бургут тоғу тошдаги ҳар қандай тажовузкор илондан қўрқмайди. Унда бургутларнинг тинчини бузишга ким журъат қилдийкин? Бу қадрдон қўшнисининг ҳаловати йўқолиб, нега чир айланиб учяпти?\nҚурбон ака отга миниб Боботоғ томон борсаммикин, деб тараддудга тушиб қолди. Эгар-жабдуқни энди қўлига олганди, бирдан хотини юз очдига кетгани миясига урилди: аттанг! Чор-атрофга нажот билан термилди. Анчагача ҳам ҳеч кимдан дарак бўлмади. Шундай пайтда Олапари ёнида бўлмаганига афсусланди. Уни бемалол қоровул қилиб ташлаб кетиши мумкин эди. Тарвузи қўлтиғидан тушган одамдай ҳафсаласи пир бўлди. Қўлидаги нарсаларни жойига ташлади. Кечадан бери бир жойда туриб қолган Толмас бу ҳолатдан жаҳли чиққандай ер депсинди. Қурбон ака: “Нима қилай, чорасизман” – дегандай қўлларини ёнига шапиллатиб урди.\nБоботоғ тепасида бир жуфт бургут ҳамон чарх уриб учарди. Келиннинг ўзини қолдиришга кўнгли бўлмаган Қурбон ака жойида ўтиролмай қолди. Хотини ҳали-бери келмаслигини билиб, баттар аччиқланди. “Шу хотинларга ҳам ҳайронман, – деди ўз-ўзи билан гаплашиб. – Бир гапга тушиб кетишса уйи борлигини ҳам унутиб қўйишади”. Тер босган пешонасини артаркан, бирдан бекорга жаҳл қилаётганини англаб қолди. Бу тоғу тошда, ўтовда ҳаёт кечиришнинг ўзими? Хотини бечора шунақа пайтларда бир яйраб олмаса, қачон яйрайди? Худога шукрки, келин олиб, айниқса, невара кўриб бағри-дили очилган, баъзида шу кенгликларга ҳам сиғмай кетади. Майли, тўйга бормаганга яраша, юз очдида бемалол ўтириб келсин. Анов гаплар чин бўлиб, келин ҳам шаҳарга кетиб қолса… юраги яна яримта бўлиб қолади. Худди анави безовта бургутлар мисоли ўзини қаерга қўйишни билмай қолса керак. Бояқишга қийин бўлади-да.\nҚушлар ўтовга анча яқин келиб учиши Қурбон аканинг хаёлини бўлди. Одатда улар ўтов тепасига камдан-кам келишарди. Ҳа, охирги марта қачон келганини эслади. Чақалоқ овози қир-адирларда акс-садо берганда уларни шу яқин-атрофда кўрганди. Гўё қутлагани келишгандай анча парвоз қилиб қайтиб кетишганди. Қурбон ака янглишмаса, ўша кунлари уларнинг полапонлари ҳам кўз очганди. Бургутларнинг ҳозирги хатти-ҳаракати ўша пайтдаги сокин парвозга сира ўхшамас эди. Овоз чиқаришлари ҳам бўлакча. Гўё бошларига хатар тушгандай, ундан огоҳ этмоқда. Ёки тоғда қандайдир ёв ўрмалаб юрибди…\nҚурбон ака қўл-оёғи ипсиз боғланган одам деган нақлнинг моҳиятини ана энди тўлиқ тушунганди. Ўзидай ночор аҳволга тушиб кўзлаган манзилга кета олмаган одам айтган экан-да, деб фикр юритди қўрғон атрофини айланар экан. У шу зайлда бот-бот тулпорининг ёнига келиб қолар ва эгарга кўз ташлаб қўярди.\nБургутлар бу ерда ҳеч қандай нажот йўқдай бирдан ғойиб бўлишди. Аммо кечга яқин негадир поданинг устида айланиб учиб ўтовга яқинлашишди. Улардаги бу журъатни кўриб Қурбон ака яна таажжубга тушди. Улар энди безовталаниб қанот қоқишмас, бир-бирини таъқиб ҳам қилмас эди. Тинч ва сокин парвоз Қурбон аканинг кўнглидаги ғашликни бироз аритса-да, неча йиллардан буён қадрдон бўлиб қолган бу қушларнинг жимгина ўтовни кузатишлари алланечук ғалати туюлаётганди.\nЎғлига разм солди. Эргашали одатдагидай сипо эди, аммо қаттиқ толиққани билиниб турарди. Қурбон ака отга нигоҳ ташлади. Жонивор яхшигина дам олган чоғи, чарчоқ аломатлари сезилмасди.\n– Бургутлар бугун жуда безовта бўлишди-да, ини атрофида бегона одамга кўзинг тушмадими?\nЭргашали бу саволни кутган шекилли: “Йўқ, кўрмадим”, – дея хотиржамлик билан жавоб қилди. Бироқ қўй-қўзиларни қўрага қамаркан, кўз қирини отасидан узмади.\n– Қоронғи тушиб қолди, қайтишса бўларди.\n– Ҳайдаб юборайми?\n– Улар одамзоднинг гапига қулоқ солмайди, ўғлим.\n– Милтиғингиз бор-ку.\n– Нима, уларга ўқ узмоқчимисан?\n– Қўрқитсак, қайтиб кетишармиди, дейман-да.\n– Ана, кетишяпти.\nДарҳақиқат, бу пайтда бир жуфт бургут ўтовдан узоқлаша бошлаган эди.\n– Хўп десангиз, бугун экин-тикинга қарасам, – деди Эргашали юз-қўлини шошилмасдан ювиб келгач.\n– Ҳм, чарчадингми?\n– Онамга ҳам қарашай-да. Тошкентга кетиб қолсам…\n– Шунақами? – дея хотинининг юз-кўзида пайдо бўлаётган маъноли ифодалардан бир нималарни уққан Қурбон ака белини маҳкамроқ боғлади. – Майли, онангга қараш, экин-тикинларни эпақага келтир. Ишқилиб, бугун-эрта кетиб қолмайсанми?\n– Ўтовдаги ишларни тугатай-чи.\n– Бўпти, мен кетдим. Ийи, полвоним билан хайрлашмадим-ку. Бор, олиб чиқ!\nҚурбон ака набирасини қўлга олиб эркалатди. Шоп мўйловини жажжи қўлларига ишқаб кулдирди. Бу орада ўғлига юзланиб, шу қувончни биздан олиб кетмоқчимисан, дегандай бошини сарак-сарак қилди. Кейин нари кетаркан, ичидагини барибир гапирди.\n– Бу полвон шаҳарнинг боласи эмас. Анави эркин бургутлардек шу кенг қир-адирларнинг, осмонўпар тоғларинг шунқори бўлади. Сенинг йўлингни тўсмайману аммо бу паҳлавонни олиб кетиб қолма. Ўқишни битирсанг, у ёғи бир гап бўлар.\nЭргашали гап орасида бургутлар деган сўздан кейин хаёли чалғиб, паҳлавонни полапон деб эшитгандай бўлди, тезда бошини эгаркан, ер остидан тоққа қараб қўйди. Дадаси сал узоқлашгандан кейингина енгил нафас олди.\nТушга яқин Сарвихон ая: “Дадангга овқат ташлаб келай”, – деган баҳонада ёшларни холи қолдирди. Она фарзандининг дилини сезади, келиннинг ҳаракатларидан ниятини билади. Ахир у она-да.\nЭмин-эркин қолган ёшлар бир-бирининг дийдорига тўйишди. Кейин озроқ тамадди қилган бўлишди-да, яна ўтовга ошиқишди. Ичкари иссиқ ва дим бўлгани боис, чақалоқ инжиқлик қила бошлади. Райҳон болани тутнинг соясидаги беланчакка солиш учун ташқарига олиб чиқди. Нимадир ёдига тушиб, ўғилчасини супачага ётқизди-да, яна ичкарига ошиқди. Гўдагининг оёқ-қўлларини яхшилаб йўргаклаб қўймаса, қимирлаб уйғониб кетиши мумкин. Маҳкам йўргакда бола тинч ва узоқ ухлайди.\nЭргашали дарров қайтган хотинини бағрига тортди.\n– Болани ҳали ётқизмадим.\n– Бўлақол, жоним.\nРайҳон кўзлари юмилиб кетаётган чақалоғини юзларидан ўпиб-ўпиб йўргаклади, энди беланчакка ётқизмоқчийди, белидан боғлайдиган боғични олмагани ёдига тушди. Беланчакни ўртасидан боғламаса бўладими?\n– Келдингми, асалим.\n– Бирпас сабр қилсайиз-чи. Хаёлимни ўғирлайсиз-а.\n– Ҳм, яна нима?\n– Боғични олмабман-ку. Беланчакни боғлашим керак.\n– Бўпти, бўпти. Борақол. Ҳа, тўхта, биласан-а, яқин кунларда сени шаҳарга олиб кетишимни. Яхши бир жойни ижарага олиб маза қилиб яшаймиз, – деди Эргашали хотинининг елкасидан қучиб. – Бу тоғу тошларда тентираб юрмаймиз. Биз бошқача яшаймиз!\n– Аввал ўқишга кириб олинг-чи.\n– Мана кўрасан, бу йил албатта, кираман.\n– Бўпти, ҳозир келаман.\n– Шошма, бир ўпиб олай.\n– Бола ташқарида қолди.\n– Ке, келсанг-чи!\nЭргашалининг бақувват қўлларидан чиқиб кетиш осон бўлмади. Эрининг иссиқ бағрида Райҳоннинг кўз ўнгидан ҳамма шароитлари бор шинам хонадон ўтди. Қандай яхши! Кирни машина ювса, гиламни чанг ютгич тозаласа, сув иситмаса, ёзилгани ташқарига чиқмаса. Биргина юмуш – овқат тайёрлашгина қоларкан-да унга. Эриб кетди. Эргашалининг оташ бўсалари унга порлоқ келажак ҳадя қиларди…\nБир пайт Райҳоннинг чинқириғи бутун борлиқни тутди. Тоғнинг баланд қояларига урилиб акс-садо берди. Нафаси ичига тушиб кетган Эргашали ташқарига отилиб чиққанида хотини дод солганича қандайдир баҳайбат қушнинг ортидан чопиб борарди. Бир пайт бошидан рўмоли учди, сочлари тўзиди, қадамлари тезлашди. Бақириқ борган сари ҳам кучаяр, ҳам пасаяр эди.\n“Бу урғочи бургут-ку! Нима, у ўғлимни олиб қочдими?”\nЭргашали Райҳоннинг: “Боламни қайтар! Қайтар деяпман сенга!” – деган нидосини энди англади. Мудҳиш ҳодиса рўй бергани миясига урганда тамом бўлди. “Қасос!” У кечирилмас хатога йўл қўйганини тушуниб етганида бўғзидан ана шу биргина сўз отилиб чиқди.\n– Ўлдираман! Ўлдираман, боламни жойига қўй! – дея бақирди Эргашали. Унинг ҳам ғазаб, ҳам ўкинчга тўла овози узоқ-узоқларга етиб борди.\nРайҳон бирдан тўхтаб, орқасига ўгирилди. Эрининг таҳликали бақириғи уни шунга мажбур қилганди. Эргашали гандираклаб ўтовга кириб кетди. Бағрини тиғлаётган ёш онанинг кўнгли яна бир даҳшатли ҳодиса рўй бериши мумкинлигини сезди чоғи, энди ортига қараб чопди. Йиқилиб тушди, аммо бунга эътибор қилмади. Оёқлари қийшайиб кетса-да, чопди, унинг бирдан-бир мақсади тезроқ ўтовга етиб келиш эди. Бу пайтда кўзлари қонга тўлган Эргашали қўлида қўшотар билан ўтовдан чиқди. Вақтни бой беришни хоҳламади, отмаса, бургут унинг ўғлини қоядаги инига олиб кетади. Типирчилаган бола у ердан тушиб кетиши мумкин. Шунча баланддан қулаган чақалоқнинг тирик қолиши… йўқ, у тошларга урилиб, нобуд бўлади. Ундан кўра қушни яралагани маъқул. Ўлжадан айрилишни истамаган бургут гўдакни ташлаб юбормайди. Аста бирор ерга қўнади. Хаёлидан яшин тезлигида ўтаётган бу фикр унинг назарида тўғри эди. Мўлжалга олди. Отди, аммо шу он кимдир қўлларига тирмашди: ўқ хато кетди.\n– Отманг! Асло ота кўрманг! Ўқ боламга тегса нима бўлади? Уни ўз қўлларингиз билан ўлдирмоқчимисиз?\n– Нари тур!\n– Ўлдираман бу газандаларни! Тухумини қуритаман!\nЭр-хотин тортишар, бургут эса шиддат билан қоядаги ини томон учиб борарди.\n– Милтиқни менга беринг! Боринг орқасидан, боламни олиб келинг!\n– Болани қоядан олиб тушиб бўлмайди.\n– Мен билмайман, боринг, боринг дедим сизга!\n– Бўлмаса, ўзим бораман! Қаердалигини айтсангиз, бас.\nЭргашали нима қиларини билмай қолди. Бургут ундан қасос олганди. У икки кун тоққа қандай чираниб чиқиб, унинг боласини ўғирлаган бўлса, қушчанинг онаси ҳам шундай йўл тутганди. Жонга жон бўлди: ўч олинди. Бундан бехабар Райҳон йиртқич қушларни қарғашга тушди. Бу ерга келин бўлиб тушганига афсус-надомат чека бошлади. Боласига бир нарса бўлса, ҳаммаёқни остин-устун қилиб ташлашини айтганда Эргашали чидаб туролмади, милтиқни ўтов томонга улоқтирди-да, қоя сари йўлга тушди.\n– Ҳой, отга минмайсизми?\nЭргашали хаёлини йиғди, дарвоқе, тулпори бор-ку. У отга эгар уриб ўтирмади. Бир сакраб устига минди-да, энди оёқлари билан биқинига ниқтаган эди, дадасига кўзи тушди. Райҳон қайнотасини кўриб, ўкириб йиғлаб юборди.\nНима ҳодиса юз берганини кўрган Қурбон ака ўғлининг йўлига ғов бўлди. Эргашали отни аранг тўхтатиб қолди. Дадасининг ғазаб тўла нигоҳларига чидай олмай бошини хам қилди.\n– Боласига тегиндингми?\nЭргашалининг тили айланмади.\n– Сендан сўраяпман, ярамас!\nЭргашали зўрға бошини қимирлатди. Шу ишорани кутиб турган Қурбон ака ўғлига яқин келди-да, қарсиллатиб шапалоқ тортиб юборди. От ҳуркиб кетди, Эргашали ўмбалоқ ошиб ерга қулади.\n– Кўрнамак! Кимга сотмоқчи бўлдинг? Нега катта гапириб қолди десам, гап бу ёқда экан-да.\n– Ота, кечиринг мени, пулга қизиқиб… – Эргашали ўрнидан туриб дадасининг оёқларига ёпишди.\n– Пул деса виждонингни ҳам сотасанми?\n– Жон ота, билмай қолдим, сиздан ёлвориб сўрайман, боламни қайтаринг!\n– Сен менга эмас, анави бургутларга ёлвор, аҳмоқ!\nЭргашали бундай қараса, хотини тепасида турибди. Қўлида қўшотар. Кўзлари қинидан чиқиб кетган эр бир отасига, бир нафрат билан тикилиб турган Райҳонга қаради.\n– Нима қиляпсан? Э-э-эсинг жойидами?\n– Агар боламни тириклайин олиб келмасангиз… сизни ҳам, ўзимни ҳам отиб ташлайман!\nҚурбон ака хотинини сурув олдида қолдириб келиб тўғри қилганини тушунди. Бу кўргиликларга гувоҳ бўлганида чидармиди, бояқиш. Келинида пайдо бўлган журъат Қурбон акани сергаклантирди.\n– Полапонни қаерга яширдинг?\n– Тепалик ортидаги дарахт ковагига.\n– Бор, опке!\nЭргашали отга қамчи босди. Қурбон ака мулойим гапириб, келиннинг қўлидаги қуролни олди. Қаердадир чақалоқ овози эшитилгандай бўлди. Райҳон бошини чангаллаб яна дод солди. Кейин йўлга тушган қайнотасига эргашди.\n– Йўқ, сиз шу ерда кутинг.\n– Бормасам бўлмайди. Бургутлар боламни тилка-пора қилиб ташлаган бўлса-чи? – тиззаларига муштлади келин.\n– Улар ваҳший эмас, қизим. Полапонини кўришса… қайтиб келади. Мана кўрасиз, набирамга зиён етказишмайди.\n– Хўп, ота. Боринг, борақолинг, бўлмаса.\nЭргашали полапонни қояга олиб чиқмоқчи бўлди. Қурбон ака унамади. Баланд тепаликка кўтарилиб, ерга оқ чойшаб ёйди ва унинг ўртасига бориб қанот чиқариб қолган қушчани икки қўллаб учириб юбормоқчидай боши узра бир неча марта ҳаволатди, лекин эркига қўймади. Очиққан қушча ота-онасини қидиргандай нолий бошлади. Унинг ғазабкор овози аста кучайди. Қурбон ака қоялардан кўз узмас, бир зум жим қолган полапонни юқорига кўтариб, жаҳлини чиқаришда давом этарди.\nАна, ҳавода бир эмас, икки бургут кўринди. Қурбон ака вақт бўлганини англади ва полапонни чойшаб устида қолдириб, пастга туша бошлади. Қушлар овозни таниган эди, шундай бўлса-да, тепаликка қўнишга шошилмади. Обдон айланишди, ҳеч қандай хавф йўқлигига ишонч ҳосил қилгандан кейингина эркак бургут биринчи бўлиб боласининг олдига тушди. Лекин чойшаб устига чиқмади. Полапон қанот силкиб жойида тураверди. Шунда қандайдир овоз чиқарди, афтидан боласини ёнига чорлади. Бу ҳолдан она бургут хавотирланди чоғи, пастлаб учиб келди-да, қанотлари билан полапонни нари сурди. Чойшабдан тушган қушча икки-уч қадам ташлади. Худди шу пайтни пойлаб эркак бургут панжаларини ишга солди: боласини чангаллаб осмонга кўтарилди.\nҚурбон ака енгил нафас олди.\nЭргашали қояга тикилганича донг қотиб тураверди.\n– Ўғлинг ишончли жойда.\n– Дада! Ҳазилнинг вақтими, ҳозир?\n– Бола ўғирлатиш қалай бўларкан?\n– Дада! Мазах қилманг, илтимос. Мен ҳозир…\n– Қояга чиқиб…\n– Бургутларнинг учта ини бор, қайси бирига чиқасан?\n– Ҳозир қорни очиб йиғлай бошлайди. Шунга қараб, қаердалигини билиб оламан.\n– Шу ердан қимир этма. Кут! Мен сурувнинг олдига кетдим. Онанг таъзирини егандир.\n– Нимани кутаман? Қачонгача кутаман? – сўради Эргашали отга минаётган дадасидан жаҳли чиқиб.\n– Бургутлар болангни олиб тушгунгача.\n– Олиб тушмаса-чи?\n– Улар сенчалик бағритош эмас.\n– Нима, дада? Шаҳарга кетганидан кўра… қояда униб-ўсганиям маъқул менга.\n– Йўқ, уни олиб тушмасам бўлмайди. Мана кўрасиз, ҳали замон келинингиз ҳам етиб келади. Мен чиқмасам… у ўзини қояга отади. Бу ерда қўл қовуштириб ўтираверсам, икковидан ҳам айрилиб қоламан.\nЭргашали шундай деб йиғлаб юборди.\n– Майли, йиғла-сиқта. Аммо ярим соат жойингдан қимирлама. Мен тезда қайтиб келаман.\nҚурбон ака сурув томон от чоптириб кетди. Ўғлининг ўкириб йиғлашига юраги эзилса-да, ортига қарамади.\nАнчадан кейин осмонда таниш бургут кўринди. Бироқ унинг чангалида йўргакланган бола кўринмади. Эргашалининг кўзлари тиниб, боши гир айлана бошлади. Томоғи қуриб, оғир-оғир ютинди. Тиззалаб олганича қояга тикилди, тикилаверди. Энди унда биргина илинж қолганди: ҳадемай инида қолган урғочи бургут парвоз қилади ва унинг ўткир панжаларида йўргак бўлади…\n“Шарқ юлдузи” журнали, 2016 йил, 10-сон\nРукнларАкбар Мирзо (1961)\n← Аввалги Аввалги Хуан Рамон Хименес (1881-1958)\nКейинги → Кейинги: Қирғиз мақоллари (83 та)\nКун ҳикмати 52: Вовенарг қуллик ҳақида\nГенрик Сенкевич. Янко мусиқачи (ҳикоя)


Қон қуюлиши – хавфли!\nТеглар: Саломатлик, SUGDIYONA\nДобавлено: 09.01.2017, 15:27\nЁшим 61да. 2-гуруҳ ногирониман. Қоним қуйилган, шу сабаб ўзимни доим беҳол сезаман. Бу нима сабабдан рўй беради ва давоси қандай?\nШоира САЛИМОВА, Наманган вилояти\nОдатда, қон қуюқлашгани ҳақида шифокордан эшитамиз. Унгача бемор бош оғриғи, тушкунлик, хотира пасайиши каби белгилардан шикоят қилиб юраверади. Ташҳис тўғрилигини қон таҳлиллари тасдиқлагач, ўз вақтида даволаниш зарур. Акс ҳолда, ҳаётингизга депрессия, қонда тромб йиғилиши ва юрак касалликларни чақирган бўласиз. Хўш, аслида ҳам қон қуйилишининг сабаблари нима? Мавзу юзасидан ички касалликлар шифокори Нигора АҲМЕДОВА маълумот беради.\nСАБАБИ – ҲАЁТ ТАРЗИМИЗДА\nҚон қуюлишига совқотиш, қаттиқ асабийлашиш, қандли диабет, ҳатто баъзи маҳсулотлар сабабчи бўлиши мумкин. Бемор уйқучан, беҳол, жиззаки, кайфияти ўзгарувчан бўлиб қолади, қон босими кўтарилади, оғзи қурийди, қўл-оёқлари доим муздек бўлади. Нотўғри овқатланиш, организмда гижжа борлиги, стресс ва дармондори етишмаслиги ҳам қон қуюқлашишига олиб келиши мумкин.\nШакар, пишириқлар, картошка, банан, тухум, гречиха ёрмаси, газли ичимликлар, холодец (дириллоқ), узум, фаст-фуд ва қовурма таомлар, ўсимликлардан – далачой ва газандаўт. Уларни имкон борича таомномада камайтиринг.\n*юракни даволашда ишлатиладиган сийдик ҳайдовчи дори воситалари;\n*шаҳватни кўтарувчи дори воситалари,\n*ҳомиладорликдан сақловчи дори-дармонлар қонни қуюлтириш хусусиятига эга.\nУларни қабул қилишда меъёрни ошириб юборманг.\nДАВОЛАНИШДАГИ 7 ТАВСИЯ\nҚоннинг умумий ҳамда биокимёвий таҳлилини топширинг.\nТезроқ ички касалликлар шифокор (терапевт) кўригидан ўтинг. Муаммонинг ечими оддий дори препаратларида бўлиши мумкин. Лекин дори воситаларини ўз билганингизча, қабул қилишни маслаҳат бермаймиз.\nКун давомида соф суюқлик – оддий қайнатилган ёки газсиз минерал сувни 2,5-3 литргача ичиш, қонни суюлтирадиган маҳсулотлар – анжир, саримсоқпиёз, кўкпиёз, шотут, бодринг, цитруслилар, қизил булғор қалампири, олма, олча, лимон, ўстирилган буғдой, помидор, балиқ, какао, анор, денгиз карами, кунгабоқар пистасини имкон қадар кўпроқ истеъмол қилиш керак.\nМажнунтол, тут дарахтининг илдизи, пўсти табиий аспирин ҳисобланади. Ушбу дарахтлардан бирининг пўсти ёки илдизини майдалаб, бир ош қошиғини бир стакакн сувда қайнатиб ичилса, қон тозаланади ва қуюлишдан ҳоли бўлади.\nНаҳорга икки пиёла иссиқ қайнатилган сув ичиб, ортидан бир ош қошиқ зиғир ёки зайтун мойидан қабул қилишни канда қилманг.\nЁтишдан 1 соат олдин пиёда сайр қилиш, югуриш қонни суюлтиради. Машқни уйда, турган ҳолатда ҳам бажариш мумкин.\nДаволовчи шифокор билан маслаҳатлашиб, зулук билан даволанишни ҳам синаб кўрса бўлади. Фақат ушбу муолажа махсус тиббий муассасаларда, мутахассис назоратида бажарилиши шарт. Билиб-билмай, ўзингиз мустақил қўлламанг.\nМайдаланган дафна япроғининг бир чой қошиғи бир чимдим кўк чой, икки бўлак лимон билан аралаштириб, дамланади. Озроқ асал қўшиб, чой сингари кун давомида ичилади. Шунингдек, занжабил ва долчин солиб дамланган чойлар ҳам ушбу муаммони тез ва самарали ҳал этишда ёрдам беради.


Mr.NoBoDy 24.06.2019 12:21\n"Локомотив" клубининг янги бош мураббийи Самвел Бабаян иштирокидаги матбуот анжумани бўлиб ўтди.\nУшбу саҳифада тадбирдаги савол жавобларни кузатиб бориш мумкин.\n- Тадбирни Мирзаҳаким Тўхтамирзаев олиб бормоқда.\n"Ассалому алайкум. Бугун фаолиятимда янги тарих бошланмоқда. Футбол бу менинг ҳаётим. "Локомотив" клубида иш бошлашимдан хурсандман. Биринчи навбатда раҳбариятга раҳмат айтаман. Клуб охирги 3 йилда ўзбек футболида етакчилик қилмоқда. Даража юқори. Клубда қобилиятли футболчилар йиғилган. Уларнинг барчасида ғолиблик руҳияти бор. Клубни бир оилага айлантиришга ишончим комил.\nТерма жамоадаги фаолиятимдан кейин дисквалификация ва унинг бекор қилиниши ҳақидаги тарихни биласиз. Латвиядаги фаолиятим ва кейин Ўзбекистонга қайтиб "Локомотив" клуби президенти маслаҳатчиси сифатида қайтганимни билади.\nТерма жамоада ишлаган барча мураббийларнинг тақдири бир хил бўлса керак. Биз мундиалга яқин келгандик. Мендан олдинги мураббийлар ҳам терма жамоадан кейин икки йил ишлашмаган. Уларни ҳимоя қилишган. Менинг ҳолатимда эса бутун халқ менга қарши бўлган. Масалан, Сергеевни майдонга туширганимни кўпчилик гапирган. У терма жамоада бошқа мураббий қўл остида дебют қилган. У клубда ўйнаганида бутунлай бошқача ўйинчи эди, кейин клубдан кетганимдан кейин бошқа мураббийлар қўл остида ўйнаган. Ҳозир у ўзининг қандай ҳужумчи эканлигини исботламоқда.\nМасалан, Жанубий Корея билан ўйинда Бикмаев гол урганди, ўшанда дуранг ўйнасак ҳам Жаҳон чемпионатига чиққан бўлардик. Ўша голда Игорь Сергеевнинг хиссаси катта бўлган, буни ҳеч ким эсламайди.\nЛатвиянинг "Спартак" клубида бош мураббий бўлганимда нима бўлган? УЕФА европалик мураббийлар ҳуқуқини ҳимоя қилади ва бошқа қитъа мураббийларидан устун қўяди. ЎФФ томонидан дисквалификация қилинганим Латвияда менга панд берган. Сабаби бошқа давлатдан келган дисквалификация қилинган мураббийни ҳамма ҳам истайвермайди. "Спартак" билан ЕЧЛга чиқишимиз мумкин эди.\nДисквалификацияга келсак у киши ҳозир ишдан кетди, қандайдир сўзлар кутаётган бўлсанглар адашасизлар. Мени тарбиям бунга йўл қўймайди. Бу воқеага қайтишни истамасдим. Тўғри бу баъзи ОАВнинг рейтингини кўтариши мумкин. "Бунёдкор" клубининг мен учун юборган хати ҳақида балки у хат бўлгандир. Бу шунчаки расмиятчилик учун бўлгандир. Бу воқеада футбол йўқ. Қайтараман дисквалификация тўғрисидаги тарихга қайтишни истамайман. Ҳар бир сўзимизга яратган олий ҳакам.\nШундан сўнг мураббий championat.asia сайти муҳбири Шаҳбоз Беғамовни олдига чақирди ва дисквалификация бекор қилинганлиги ҳақидаги ҳужжатни кўрсатди. "Бунёдкор" томонидан? Бу яхши. Менга "Локомотив"дан таклиф бўлди, бу ҳам яхши. Ушбу клублар мени қўллаб-қувватлашди. Бу футболимизда адолат, тартиб йўқолиб кетмаганини кўрсатди. Мен бошқа бу мавзуга қайтишни истамайман. Бу борада иштирок этган инсонлар билан гаплашдим ва улар узр сўрашди.\n2018 йил январь ойида ёрдамчим билан Москванинг "Спартак" клубига бориб тажриба оширдик. Кейин ёзда ЦСКА клубида тажрибамни оширдим. УЕФА таклифи билан Таллинда бўлган "Реал" - "Атлетико" ўртасидаги баҳсда иштирок этдим.\nФутбол борасида диссертация ёзишни истагандим. Бизда мураббийларни, футболчиларни, ҳакамларни ўқитадиган мактаблар бор. Аммо футбол менежерларини тарбиялайдиган жойлар йўқ", - дейди Самвел Бабаян.\nchampionat.asia саволи: - Ўзбек футболига фойдали инсонман дея оласизми? Ҳозир қайтганидан кейин қандай фойда келтира оласиз?\n- Ўзимга ўзим баҳо бера олмайман. "Пахтакор"да ишлаган пайтда терма жамоага 42 нафар футболчини етказиб борганман, 200дан ортиқ футболчи турли ёшдаги футболчиларни тарбиялаб берганман. Мен оддийгина болакай, катта футбол ўйнамай туриб жамоа маъмуридан бошлаб ўзбек футболининг энг кучли клубларидан бирида раҳбар бўлиш ва терма жамоа бош мураббийи даражасига чиқа олдим.\n"Локомотив" профессионал клуб. Уни ривожлантиришга ҳаракат қиламиз. Клубга келадиган 8 ёшли болакайнинг кейинги тақдири барчамизни қизиқтиради.\nchampionat.asia саволи: - Терма жамоада ишлаган пайтда қилган хатоларингизни тан оласизми?\n- Жанубий Кореяга қарши ўйиндан кейин матбуот анжуманида қисқа гапириб чиқиб кетганим билан ЎФФ матбуот хизмати халқимиздан узр сўраганимни чоп этганди. Сизнинг ишончингизни оқлай олмаганимдан хафаман деб айтгандим. Бугун ҳам буни такрорлашим мумкин. Биз мундиалга жуда яқин эдик. Бизга омад етишмади, оддийгина Ҳайдаров гол урса ёки Кореяда 86-дақиқада гол ўтказмаганимизда Жаҳон чемпионатига чиққан бўлардик. Барчада хато бўлади. Ким мураббий бўлишидан қатъий назар Ўзбекистон терма жамоасига мундиалга чиқишини тилайман. Агар ёдингизда бўлса терма жамоа устози бўлганимдан кейин журналистлар билан, мураббийлар билан учрашгандик. Бир оила бўлишга келишиб олгандик. Эрон билан ўйинда Одил Аҳмедовнинг ўйнамагани туфайли ютқазиб қўйгандик. Охирги матбуот анжуманида қачондир барчасини айтиб бераман деганман. Мираброр Усмоновга менга бўлган ишонч билдиргани учун катта раҳмат айтаман. Аммо унинг қўл остидаги баъзи инсонлар бизга ёрдам бера олишмаган. Масалан, сўнгги ўйиндан олдин Тошкент-Хитой-Тошкент чартер рейсини сўрагандик. Аммо бунга жавобгар бўлган шахслар Хитойга чартер рейс учмайди деб жавоб беришган. Биз 11 соат ўрнига 28 соатни йўлда ўтказганмиз. Корея эса самолётга ўтирган ва 6 соатда Тошкентга етиб келган. Ўйинни эсласанглар биринчи таймда биз яхшироқ ўйнаганмиз, аммо иккинчи таймда чарчаб қолгандик. Ўша саралаш босқичида Хитой ва Қатарга қарши ўйнаганмиз. Хитойда ҳам, Қатарда ҳам футболда йилига жуда катта пул тикилади. Бизда бундай пуллар йўқ. Бугунги кунда бизда фақат "Пахтакор" ҳусусий клуб, қолган клублар эса давлат тасарруфида.\nchampionat.asia саволи: - Икки йил давомида матбуотдан йироқлашдингиз. Бунга нима сабаб бўлганди?\n- Провал бўлганди. Сен жуда яқин келган нарсангга эриша олмасанг қандай аҳволга тушасан. Ўша матбуот анжуманида баъзи инсонларни кўргандим. Сиз мендан кўп бор интервью сўраб мурожаат қилгансиз, буни тан оламан. Аммо терма жамоада нимадир юта олмай туриб интервью беришни ўзимга ирим қилгандим.\nМасалан, Александр Лобанов нимага ўйнаган? Мени КХДРга қарши ўйиндан кейин терма жамоага бош мураббий этиб тайинлашганди. Ўша баҳсда биринчи таймда 0:4 ҳисобида ютқазгандик. Ўша баҳсдаги 3та ўтказилган гол ҳаводаги курашлардан сўнг урилганини кўрдик. Замонавий футболда ҳозирги кунда энг кучли дарвозабон Игнатий Нестеровнинг хатоси эди. Қайтараман Нестеров ҳозирги куннинг энг кучли дарвозабони ҳисоблайман, аммо хатолари туфайли ютқазгандик. Буни ўша вақтда айтмаганим менинг хатоим.\nchampionat.asia саволи: - "Локомотив"га келдингиз. Бу "Пахтакор"нинг ашаддий рақиби...\n- Менда "Пахтакор" қони оқади, менда "Пахтакор" ДНКси бор. 15 йил ушбу клубда ишлаганман, буни бекор қилиб бўлмайди. Аммо менга "Локомотив" клубидан таклиф бўлди, клуб президенти менга ишонишаётганини ҳис қилдим. Шу боис "Локомотив"га келдик.\nchampionat.asia саволи: - "Локомотив"га келишингиздан олдин футболчилар Фёдоровнинг ёнини олиб мураббий учун ўйнаймиз деб интервью беришди. Бир қатор футболчилар жумаладан Темурхўжа Абдухолиқовнинг сиз билан муносабати у қадар яхши эмас....\n- Абдухолиқов билан муносабатимиз ёмон деб ким айтди? Мен уни "Бунёдкор" ёшлар жамоасидан "Пахтакор"га таклиф қилганман. Ҳа у рақобатчилари билан ўйнаган. Ҳозир эса унда рақобат йўқ, бу эса ёмон. Ҳар бир спортчига рақобат керак ва зарур. Футболчилар билан кеча гаплашиб олдим. 5 дақиқа ичида улардан нима кутаётганимни тушунтирдим. Айни пайтда "Локомотив" билан шартномаси бор бўлган барча футболчилар мен учун дунёдаги энг яхшилари. Биз битта оиламиз.\nchampionat.asia саволи: - "Локомотив"га айнан ким таклиф қилди?\n- Клуб президенти таклиф қилди. Мени сал аввалроқ бош мураббийликка таклиф қилишганди, аммо олдинги мураббийга имкон беришларини сўрагандим.\nchampionat.asia саволи: - Сиз менежер сифатида иш бошлагансиз. Энди эса мураббийсиз. Ўзингизни қайси бирида кучлироқ деб ҳисоблайсиз?\n- Бугунги кунда иккаласи битта нарса, ажратиш тўғри эмас. 2014 йилда ЎФФ менинг ташаббусим билан менежер лавозимини киритган эди. Менежер бутун клубни бошқаради, асосий таркибдан бошлаб академияга қадар.\nkun.uz саволи: - ОЧЛда сўнгги йилларда фақат "Локомотив" гуруҳдан чиқа олганди. Бунга мутахассис сифатида қандай баҳо берасиз?\n- Бу жуда паст натижа. Бу йил клубларимиз шарманда бўлишмади. Иккала клубда ҳам имконият бор эди. "Пахтакор"да ҳам, "Локомотив"да ҳам терма жамоа етакчилари ҳисобланади. Хориж клубларида етакчилик асосан легионерлар гарданида бўлади. Бизда кучли легионерлар йўқлиги боис асосий юк терма жамоа аъзоларига тушади. Гуруҳдан чиқа олмасак ҳам ўзимизнинг ёш футболчилар учун тажриба майдон бўлади.\nkun.uz саволи: - Демак "Локомотив" 5-турдан кейин гуруҳда қолиб кетгани провал эмасми?\n- Йўқ, чунки кейинги босқичга чиқишга яқин келинганди. Мен гуруҳдан чиқа олмаслик яхши демаяпман, бу ёмон. Бунинг ижобий томонини айтаяпман холос.\nuzreport tv саволи: - Жамоада қайси чизиқларни кучайтириш лозим деб ҳисоблайсиз?\n- Биз кучайтиришимиз лозим бўлган чизиқлар бор. Бу борада ўрганиш олиб бордим. Баъзи чизиқларимизда рақобат умуман йўқ. Ўша нуқтага кучли ёш футболчиларни таклиф қилишимиз керак. Захира керак бўлади.\nchampionat.asia саволи: - Сиз ҳозирги "Пахтакор"га чемпионатда рақобат туғдира оласизми?\n- 8 очколик фарқ қатта. Бу қийин. Айни пайтдаги вазифа клубдаги имкониятлардан максимал фойдаланган ҳолда натижага эришиш. Ҳар бир ўйин "Локомотив" учун энг муҳими бўлади. Биз айнан шу фалсафа билан майдонга тушамиз.\nchampionat.asia саволи: - Самвел Бабаяннинг танкаси ким?\n- Мени яхши биладиган одамлар билишади. Ҳеч ким мендан ўзбек футболида ишлаш ҳуқуқини олиб қўя олмайди. 7 ёшимдан буён футбол ичидаман. Ўзбек футболи учун кўп нарса қилганман. Танки ёки бошқа нарсалар бўлмаган, бўлмайди ҳам. Фақат яратган мени жонимни олиши мумкин.\nchampionat.asia саволи: - МТЖни бошқаган вақтингизда хатолардан бири ўз футболчиларини асосий таркибга қўйишингиз ҳақида гапиришарди. Уларни таркибга қўйиш орқали реклама қилиб, сотиш режаси бор деган фикр бўлганди. Бунга қандай муносатдасиз?\n-Сиз бировнинг телефонини олиб бозорда сотиб юбора оласизми? Мен клубда ишламай туриб, уларнинг футболчиси сотилишидан қандай манфаат олишим мумкин? МТЖда ишлаган вақтимда битта чизиққа икки даъвогар бўлганди. Машарипова ва Шомуродов. Агар мен нопрофессионал бўлганимда ўша чизиққа "Пахтакор"даги футболчи Машариповни қўйган бўлардим. Аммо, мен Шомуродовни МТЖга қўйдим. Ўшандан сўнг у Россияга кетди ва бугунги кунда МТЖнинг энг асосий футболчиларидан бири ҳисобланади.\nchampionat.asia саволи: - "Пахтакор"дан кетганидан сўнг Бабаян ўз футболчиларининг шартномасига таъсир қилганмиди?\n-Шартнома тузиш менинг эмас, бош директорнинг вазифаси. Аввалги акционер кетганидан сўнг, яъни ҳокимиятдан сўнг барчаси келишилган. Акционерлар, юристлар билан ишланган. Ҳозир футболчилар бир 1 йиллик шартномалар тузилмоқда. Бундоқ олиб қараса, йил охирида бизда футболчилар қолмаслиги мумкин. Сиз сўраган нарса миш-мишдир.\nchampionat.asia саволи: - Биз "Локомотив"да йирик трансферларни кўришимиз мумкинми?\n-Албатта режаларим бор. Аммо, шартнома тузганимиздан сўнг бу ҳақида гапираман. Ҳали бизда захира футболчиларимиз, машғулотларда ишлаётган футболчиларимиз бор.\nuzreport tv саволи: - Суперлиганинг янги формати ҳақида нима дея оласиз?\n- Хориждаги амалиёт мен учун фойдали бўлди. Латвияда 1 миллион доллар бюджети бор жамоа ЕЧЛда иштирок этяпти. У СССР вақтида ташкил топган клуб. Бугун ҳар бир вилоятимизда ажойиб стадионлар қурилган. Улар ОЧЛ, МТЖ ўйинларига жавоб бера олади. Клубларнинг камайиши футболимиз учун яхши эмас деб ҳисоблайман. Менинг фикримча, 16 та жамоа яхши вариант. Бу кўпроқ футболчилар, янги кашфиётлар дегани. Бу яна менежментга бориб тақалади. Бу бизнинг ривожланишимизга ёрдам беради.\n- Сиз "Локомотив"да менежер сифатида қай тарзда пул топиш мумкин деб ҳисоблайсиз?\n- Бугун ТВдан пул ишлай олмаймиз, мухлислар ҳам кам. Бизда ҳомийлар бор. Қўшимча ҳомийларни жалб қилишимиз керак. Менежментни ишга солишимиз лозим.


Мутолаа: Фокусчининг қасоси. Ҳикоя - zarnews.uz\n- Энди, хонимлар ва жаноблар, - деди фокусчи, - бу рўмол ичида ҳеч нарса йўқлигига амин бўлганингиздан кейин, мен ундан банкадаги олтин балиқчани олиб чиқаман. Бииир, иккии, марҳамат!\nЗалда ўтирганлар ҳайрат билан такрорлади:\n- Ажойиб, тасанно, у буни қандай қиляпти?\nАммо биринчи қаторда ўтирган ақлли жаноб ёнидагиларга шивирлаб, хабар берди:\n- У... унинг қўлида эди... енгида.\nБошқалар бу ақлли кишига завқ билан қараб:\n- Албатта, наҳотки, шунга бизнинг ақлимиз етмади, - деди.\nБутун зал бўйлаб шивир-шивир тарқалди:\n- У унинг енгида бўлган экан.\n- Кейинги томоша, - деди фокусчи, - машҳур ҳинд ҳалқалари. Марҳамат, ўзингиз кўриб олишингиз мумкин, ҳалқалар бир-бирига боғлиқ эмаслигига эътибор беринг. Ҳозир эса улар ўзаро боғланиб қолади. Бум! Бум! Бам! Марҳамат!\nҲайрон қоларли даражадаги таҳсин ғовур-ғовури эшитилди, лекин ақлли киши яна шивирлади:\n- Аниққи, унда бошқа ҳалқалар бўлган, енгининг тўрида.\nБошқалар ҳам шивирлай бошлади:\n- Унинг бошқа ҳалқалари бўлган.\nФокусчининг қошлари жаҳл билан буришди.\n- Энди, - деб давом этди у, - мен сизга яна бир қизиқарли томоша кўрсатаман. Шляпа ичидан сиз исталган миқдордаги тухум чиқараман. Бирор бир жаноб менга шляпасини қарзга бера оладими? Хўш! Раҳмат! Тайёр!\nУ ўттиз беш сония ичида шляпа ичидан нақ ўн еттита тухум олиб чиқди, томошабинлар эса ҳайрат билан қарсак чала бошлашди. Лекин ақлли киши биринчи қатордаги қўшниларига эгилиб пичирлади:\n- Унинг енгида товуқ бор.\nБошқалар ҳам бир-бирига пичир-пичир қилиб айтишди:\n- Унинг енгида бир гала товуқ бор.\nТухум ҳийласи муваффақиятсизликка учради.\nАқлли кишининг пичирлашига қараганда, фокусчининг енгида ҳалқалар, товуқ ва балиқлардан ташқари, бир нечта қарта дастаси, битта нон, қўғирчоқ каравоти, тирик қуён, эллик центлик танга ва ҳатто тебранадиган курси яширинган экан.\nШу орада фокусчининг обрўси туша бошлади. Шоу охирига келиб, у сўнгги умидсиз уринишни амалга оширди.\n- Хонимлар ва жаноблар, - деди у. – Томошамиз сўнгида, мен сизларга яқинда Типеррари аҳолиси томонидан ихтиро қилинган ажойиб япон фокусини намойиш этаман. Илтимос, жаноб, - деб давом этди у ақлли кишига мурожат қилиб, - менга олтин соатингизни бера оласизми?\nСоат дарҳол унга топширилди.\n- Сиз соатингизни майда-майда қилиб ташлашимга рухсат берасизми? – деб сўради овозида шафқатсизлик белгиси билан.\nАқлли қиши бошини ижобий силкитиб жилмайди.\nФокусчи соатни болғача билан синдириб ташлади.\n- У соатини енгига яширди, - пичирлади ақлли.\n- Энди эса жаноб, - давом этди фокусчи, - ижозатингиз билан дастрўмолчангизни олиб, уни тешиб чиқаман. Ташаккур. Кўриб турганингиздек, хонимлар ва жаноблар, бу ерда ҳеч қандай алдов йўқ, кўз кўра оладиган оддий тешиклар.\nАқллининг юзи завқланиб, ёришиб кетди. Бу сафар унга ҳамма нарса чиндан ҳам сирли бўлиб туюлди ва у бутунлай ҳайратда эди.\n- Энди жаноб, менга шляпангизни узатсангиз, ва уни устида рақсга тушишга ижозат берсангиз? Ташаккур.\nФокусчи шляпани полга қўйиб, унинг устида ўйнай бошлади ва бир неча сониядан сўнг шляпа худди қуймоқ сингари теп-текис бўлиб қолди.\n- Энди жаноб, илтимос, оппоққина целлулоиддан қилинган ёқангизни ечиб менга беринг, уни шамга қўйиб ёқиб юбораман. Раҳмат сизга, жаноб. Ҳа айтганча, кўзойнагингизни болға билан синдиришга рухсат берасизми? Раҳмат.\nБу сафар ақлли киши бутунлай саросимага тушиб қолди.\n- Ана холос! – пичирлади у. – Энди мен мутлақо ҳеч нарсани тушунмаяпман.\nЗалда ғала-ғовур тинмади. Ниҳоят фокусчи қаддини ростлади, у ақлли кишига қаттиқ нигоҳ ташлади ва шундай деди:\n- Хонимлар ва жаноблар! Сиз ушбу жанобнинг рухсати билан соатини синдириб, ёқасини ёқиб, кўзойнагини ечиб, шляпаси устида рақс тушганимни кўриш имконига эга бўлдингиз. Агар у менга пальтосини бериб уни яшил бўёқ билан бўяшимга рухсат берса, сизларнинг вақтларингизни янада чоғ қилган бўлардим. Йўқса, томоша тугади.\nОркестрнинг ғолибона товушлари янгради, парда тушди ва фокусчининг енги ҳеч қандай алоқаси бўлмаган бундай ҳийла-найранглар ҳали ҳам борлигигига амин бўлган томошабинлар тарқала бошлади.


23 сентябр 2021, Тошкент вақти: 08:08\nТаниқли ўзбек шоири Жамол Камол Қуръони карим маъноларини ўзбек тилига шеърий тарзда ўгирди. Шоир Жалолиддин Румий маснавийларини 30 йил давомида форс тилидан таржима қилиш жараёнида Қуръони карим маъноларини ҳам шеърга солишга журъат топганини айтди. "Халқимиз бу улуғ калом мазмунидан хабардор бўлишини истайман", дейди шоир.\nЖамол Камол Ўзбекистонда илк бора амалга оширилаëтган Қуръони карим маъноларини ўзбек тилига шеърий таржима қилишга "Муфтий Бобохоновлар" жамғармаси Ҳомийлар кенгаши раиси Анвармирзо Ҳусаинов ундаганини айтади.\nОзодлик билан суҳбатда Жамол Камол Жалолиддин Румий маснавийларини форс тилидан ўзбек тилига таржима қилиш асносида Қуръони Карим маъноларини шеърга солишга журъат пайдо бўлганини айтди.\n- Фотиҳа сураси маъносини таржима қилиб Шайх Абдулазиз Мансур ҳазратларига кўрсатдим. У кишига маъқул бўлди. Шайхни қўллаб-қувватлаши билан таржима ишига киришдим, - дейди шоир Жамол Камол Озодлик билан суҳбатда.\nСуҳбатдошга кўра¸ диний маъракаларда Қуръони карим тиловат қилинган пайтда кўпчилик унинг мазмунини тушунмайди.\n- Халқимиз бу илоҳий калом маъноларини тушунсин деб бу ишга қўл урдим¸ - дейди суҳбатдош.\nЖамол Камолнинг айтишича, таржима ҳали китоб ҳолида чоп этилмаган.\nҚуръони карим маъноларининг ўзбек тилидаги шеърий таржимасини Ўзбекистон Вазирлар Маҳкамаси ҳузуридаги дин ишлари идораси кўриб чиқмоқда.\nАгар бу идора изн берса, "Муфтий Бобохоновлар" жамғармаси бу китобни чоп этишга ҳозир.\n- Китоб ҳали босилиб чиқмасидан жуда кўп эътирозлар янграмоқда, Менинг уларга аввал китобни ўқиб кейин эътироз билдиринг, деган бўлар эдим.Бир нарсани айтай¸Ғазаншоҳ Ҳамроев деган Қуръоншунос йигит аслиятдан жумлама-жумла қараб менга ëрдам берди - дейди Ўзбекистон халқ шоири Жамол Камол.\nҚуйида шоир Жамол Камол билан суҳбатни тўлиқ тинглашингиз мумкин.\n“Қуръони карим маъноларининг таржимаси” деган жумла ҳақида\nАксар уламоларнинг якдил фикрига кўра¸ Қуръони карим таржима қилинмайди.\nШайх Муҳаммад Содиқ Муҳаммад Юсуф ҳазратларининг "Зикр аҳлидан сўранг" китобида келтиришича¸Мисрдаги Ал-Азҳар дорилфунуни жорий қилган тартиб-қоидаларга биноан Қуръон илоҳий мужда бўлиб, унга ўхшаш арабча калом келтириш имкони бўлмаганидан кейин унинг мақсадини бошқа тилда айни шаклда баён қилиш имкони ҳам йўқ.\nҲатто, аввалига Қуръонни ҳимоя қилиш мақсадида унинг маънолари таржимасига расмий рухсат берилмаган.\nАраб тилини билмаганларнинг исломни қабул қилиши кенг қамров касб қилганидан кейин уламолар Қуръони карим маъноларининг исломий таржимаси зарурлиги ҳақида фатво чиқардилар.\nҲозирга келиб Қуръони карим маъноларининг деярли барча тилларга таржимаси мавжуд.\n1991 йили Қуръони карим маънолари Шайх Алоуддин Мансур тарафидан таржима қилиниб Шарқ Юлдузи журналида босилган эди.


Алмазбек Атамбоев ва унинг тарафдорларига расман айблов эълон қилинди » Ўзбекистон янгиликлари – Zamin.uz\n, 06 2020, 13:12\n25 фев, 18:44 1 183 Дунё\nҚирғизистон собиқ президенти Алмазбек Атамбоев ва унинг тарафдорларига нисбатан оммавий тартибсизликлар уюштириш айблови эълон қилинди. Бу ҳақда Қирғизистон социал-демократик партияси вакили Қундуз Жолдубаева маълум қилди.\n"Бугун прокуратура томонидан Қўй-Тошдаги воқеалар бўйича жиноят иши иштирокчиларига айблов ҳужжатлари расман топширилди", - деди Жолдубаева.\nУнинг маълумот беришича, ушбу иш бўйича Атамбоевдан ташқари яна 13 киши, жумладан Жолдубаеванинг ўзи, президент аппаратининг собиқ раҳбари Фарид Ниязов, миллий парламент депутатлари Асель Кодуранова ва Ирина Карамушкиналар ҳам айбланган.\nҚирғизистон махсус хизматлари 7-8 август кунлари Атамбоевнинг уйи жойлашган Қўй-Тош қишлоғида уни қўлга олиш бўйича амалиёт ўтказганди. Амалиёт давомида махсус хизматлар ходимлари Атамбоевнинг тарафдорларига қарши махсус воситалар қўллашган. Собиқ президентнинг тарафдорлари бунга жавобан ўт очишган. Атамбоев тарафдорлари, шунингдек, 6 жангчини гаровга олишган.\nНатижада бир кунга яқин давом этган тўқнашувлардан кейин Атамбоев таслим бўлишга қарор қилган. Воқеа вақтида 136 киши жабрланган, бир жангчи ҳалок бўлган.\nАлмазбек Атамбоев айблов Қўй-Тош\nАтамбоев маъмуриятининг собиқ раҳбари ҳибсга олинди 10 авг, 22:30\nҚирғизистонда Атамбоевнинг мол-мулки ва телеканали ҳибс қилинди 10 авг, 09:19\nСамарқандда кўчада бемақсад юрган фуқароларга қарши рейд ўтказилмоқда (фото) 06 апр, 12:02 6\nШотландия бош шифокори карантинни бузгани учун истеъфога чиқди 06 апр, 11:38 67\nУнaштиpилгaн қиз фожиаси 06 апр, 10:32 1 124\nЎзбекистонда коронавирусдан зарарланиш ҳолатлари 390 тага етди 06 апр, 10:16 1 014\nАфғонистон президентининг тансоқчиси ўлдириб кетилди 06 апр, 09:53 668\nЎзбекистонда қор ёғиши кутилмоқда 06 апр, 09:42 1 719


25 октябр 2020, Тошкент вақти: 01:48\nРоссияда меҳнат муҳожирларига ишсизлик нафақаси бериш масаласини ҳал қилиш осон кечмайди.\nСтратегик ташаббуслар агентлиги Бош вазир Михаил Мишустинга меҳнат муҳожирларини вақтинча Россия фуқароларига тенглаштиришни тавсия қилди. Бу ҳолатда муҳожирлар ишсизлик бўйича нафақа олиш ҳуқуқига эга бўлади.\nАгентликнинг таъкидлашича, Португалия ҳам шу йўлдан бориб, 580 минг меҳнат муҳожирини мамлакат фуқароларига тенглаштирган. Улар 1 июлга қадар ижтимоий тўловларни олишлари мумкин.\n18 апрелда президент Владимир Путин Россиядан кетолмай қолган муҳожирларга 15 июнга қадар турли рухсатнома ва ҳужжатлар муддатини чўзмасдан яшаш имкониятини берган эди.\nМутахассислар фикрича, Россияда меҳнат муҳожирларига ишсизлик нафақаси бериш масаласини ҳал қилиш осон кечмайди. Бунинг учун биринчи навбатда нафақа федерал ёки маҳаллий бюджетда берилиши масаласини ҳал қилиш лозим.\nРасмий статистиканинг билдиришича, мигрантларнинг учдан бир қисми Москвада меҳнат қилади. Бу ердаги мигрантлар сони 1 миллион 400 минг одамни ташкил қилади.


Боғчада 5 яшар бола бўëқ суюлтиргич ичиб қўйди. Унинг аҳволи қандай? - 29 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Август » 29 » Боғчада 5 яшар бола бўëқ суюлтиргич ичиб қўйди. Унинг аҳволи қандай?\nҲақиқатдан, Хоразм вилояти Хонқа тумани Мадир қишлоғида яшовчи 5 яшар Шарипов Лочинбек Жасурбек ўғли 32-сонли "Қалдирғоч” болалар боғчасида билмасдан бўëқ суюлтиргич(разбавитель) ичиб қўйгани оқибатида 22 август куни соат 17.10да туман тиббиёт бирлашмаси қабул бўлимига мурожаат қилган ва шошилинч тез тиббий ёрдам бўлимига ётқизилган. Унга бўёқ эритиш воситасидан заҳарланиш ташхиси қўйилган.\nБўлимда шифокорлар томонидан беморнинг ошқозони ювилиб, зудлик билан интенсив даво муолажалари олиб борилган. Кўрилган тезкор чоралар натижасида бемор аҳволи яхшиланди ва эртаси куни болалар бўлимига ўтказилган. Мазкур бўлимда ҳам даво муолажалари давом эттирилган ҳолда 24 август куни шифокорлар текширувига кўра, аҳволи қониқарли деб топилиб, уйига рухсат берилган.\nБундан ташқари, 28 август куни туман тиббиёт бирлашмасининг бир гуруҳ мутахассислари Шарипов Лочинбек Жасурбек ўғлининг уйига бориб, уни қўшимча кўрикдан ўказишган. Текширув натижаларига кўра, боланинг аҳволи қониқарли ва соғлом. Айни пайтда у шифокорларнинг доимий назоратида.


Samsungнинг энг машҳур серияси 17 март куни тақдим этилади - Namanganliklar.uz\nSamsungнинг энг машҳур серияси 17 март куни тақдим этилади\nSamsung шу ҳафта, 17 март куни ўзининг энг сўнгги Galaxy A серияли телефонларини тақдим этишни режалаштирмоқда. Илгари Samsung шу куни янги буюмларни тақдим этиши ҳақида миш-мишлар тарқалган эди, энди бу расмий маълумот.\nGalaxy A серияси Samsung Electronics компаниясининг энг машҳур смартфонлар тоифасидан биридир. Бу йил Samsung A серияси учун янада таъсирчан Galaxy инновацияларини таклиф қилмоқда. Galaxy A сериясининг ажойиб янги қурилмалари одамларга смартфондан хоҳлаган барча имкониятларни тақдим этишга мўлжалланган.\nТадбир Тошкент вақти билан соат 15:00да бошланади, YouTube ва Samsung.com сайтларида жонли эфирда намойиш этилади. Aсосий юлдузлар Galaxy A7 ва Galaxy A53 бўлиши керак, иккинчиси эса дунёнинг турли минтақаларида сотувга қўйилган.\nУкраинадан эвакуация қилинган талабаларнинг ўқишини соддалашган тартибда кўчириш бошланди\n“Амирсой”га олиб борувчи йўлда кўчки юз берди


Ҳибсда қолаëтган ўзбек қочқинларининг болалари ўз оталари озод этилишини кутмоқда.\n11 ёшли Абдулворис 9 июн куни Олмаотада қўлга олинган элликка яқин ўзбек қочқинларидан бирининг фарзанди. Озодлик мухбири бу болакайни бугун БМТнинг қочқинлар иши бўйича Олмаота ваколатхонаси биноси олдида онаси билан бирга Олмаота Ички ишлар департаменти вақтинча сақлаш тергов изоляторида отаси каби ҳибсда сақланаётган ўнлаб ўзбек қочқинлари учун егулик олиб келган ўзбек аёллари ва фарзандлари қаторида учратди.\nОталари озод қилиниши кутаëтган қочқин болалар.\nАбдулвориснинг отасини тонгги соат 6 ларда уйидан қозоқ ҳуқуқ-тартибот органлари ходимлари олиб кетганлар. Болакай шундан бери на унинг онаси, на ўзи отасини кўрмаганларини айтади.\n- Биз дадамнинг йўқлигидан қийналиб қоламиз. Бизга ким қарайди? Қамаб қўйишибди, нимага қамашади? Бизлар қийналаяпмиз бу ерда. Дадамни чиқариб беринглар, бизлар ҳам қийналамиз, иккита укам бор. Улар қийналишаяпти, улар дадасиз уйда йиғлаяптилар, дейди ўзбек қочқинларидан бирининг фарзанди.\n7 ёшли Абдуллоҳ ҳам онаси билан бирга тергов ҳибсхонасида сақланаётган отасининг ҳолидан хабар олиш умидида келган.\n- Дадамни қамаб қўйишибди. Бизларни ҳайдаяпти, қаерга борамиз? Иккита акам бор мани, дейди Абдуллоҳ.\n8 яшар суҳбатдошимиз Аббос журналистларни кўргач, унинг отаси ҳам кеча қўлга олинган ўзбек қочқинлари каби айни пайтда Олмаота шаҳар ички ишлар департаментининг тергов ҳибсхонасида сақланаётганини айта туриб, уни озод қилиш учун ёрдам беришларини сўрай бошлади.\n- Қозоғистон республикаси дадамни қўйиб юборишга ёрдам берсин. Икки кун бўлди дадамни кўрмаганимга. Ёрдам беринглар дадамни қутқаришга, дея мурожаат қилди журналистларга 8 яшар болакай.\nНорозиликка чиққан ўзбек қочқинларидан бири.\nБугун эрталабки соат 10 ларда БМТ нинг қочқинлар иши бўйича Олмаота ваколатхонаси олдида йиғилган 15 га яқин ўзбек қочқин аёллари 9 июн куни қозоқ ҳуқуқ-тартибот органлари томонидан олиб кетилган элликка яқин қочқиннинг қарийб ярми уйга қайтиб келмаганини айтдилар.\nЎзбек қочқин аёлларидан бири кеча қозоқ ҳуқуқ-тартибот органи ҳодимлари ўзбек қочқин эркакларини аввал Олмаота шаҳар миграция департаменти, сўнг ички ишлар департаментига олиб кетишганини, шундан бери ҳеч бир расмий қўлга олинган ўзбек қочқинларининг қаерда эканини айтмаётганини таъкидлаб ўтди.\nСуҳбатдошимиз кеча Олмаота шаҳар ички ишлар департаменти ходимлари билан бўлиб ўтган суҳбатни айтиб берди.\n- “Биз айтамиз, ҳозир суратга туширгани кетаяпмиз”, деди, “отпечатка оламиз қўлидан”, деди, “бўлди, кейин уйга қўйиб юборамиз”, дейишди биттаси. Биттаси айтдики: “Ё мана шу ерга қайтариб олиб келамиз, сен переживать қилма, кетавер”, деди. Шу билан мен ўн икки яримда мен уларнинг гапига ишониб, уйга кетдим. Чунки чақалоғим бор мениям, дейди ўзбек қочқин аёли.\nУнинг айтишича, қозоқ ҳуқуқ-тартибот органлари, қўлга олинган ўзбек қочқинларини кечга яқин уйга қўйиб юборишни ваъда қилган. Аммо бугун ҳам ҳибсда сақлаётган қочқинлардан дарак бўлмагани туфайли уларнинг рафиқалари фарзандлари билан бирга Олмаота шаҳар ички ишлар департаментига мурожаат қилишга мажбур бўлишди.\nЎзбек аёллари ҳибсда сақланаётган эрлари учун егулик, ичимлик суви тайёрлаб, ички ишлар департаменти тараф пиёда йўл олдилар. Аммо департаментга етар-етмас, 15 га яқин аёл, ёш болалар ва улар билан бирга бўлган журналистлар йўлини полиция ҳодимлари тўсиб, департамент биносига киришларига изн беришмади.\nЎзбек қочқин аёлларининг йиғиси ва илтимосларига қарамай, қозоқ полицияси ҳодимлари раҳбарият келмагунича, ўзбек қочқин аёлларини ички ишлар департаменти биноси тараф юришларига йўл қўймаслигини маълум қилди.\nПрокурор Аҳмадиева¸ ҳибсдаги ўзбек қочқинларининг Ўзбекистонга экстрадиция қилиниши мумкинлигини айтди.\nШундан ярим соат ўтиб, ўзбек қочқин аёллари йиғилиб турган жойга Олмаота шаҳри Олмалин туман прокурори ўринбосари Гулнор Аҳмедиева чиқди.\nУ Ички ишлар департаменти тергов ҳибсхонасида сақланаётган ўзбек қочқинлари Ўзбекистон Ички ишлар вазирлиги ва Бош прокуратураси томонидан келиб тушган сўров асосида Қозоғистон ҳуқуқ-тартибот органлари ҳодимлари томонидан қўлга олингани ва уларнинг айби исботлангудай бўлса, улар Ўзбекистонга экстрадиция қилиниши мумкинлигини таъкидлаб ўтди.\n- Айни пайтда улар экстрадиция мақсадида ҳибсга олинган бўлишлари ва мамлакатдан бадарға қилинишлари мумкин, деди прокурор ўринбосари.\nАйтиш жоизки, Озодлик мухбири билан суҳбатда бўлган Қозоғистон ҳуқуқ-тартибот органлари ходимларидан бири аслида ўзбек қочқинларини Олмаота шаҳар Ички ишлар департаменти ёки Миграция полицияси ходимлари эмас, балки Қозоғистон махфий хизмати ходимлари Ўзбекистон талаби асосида қўлга олганлари ва ўзбек томони қочқинларни тақиқланган диний ташкилотларга аъзоликда айблагани ҳақида айтиб ўтди.\nОзодлик Қозоғистон ҳибсхонасида қолаëтган ўзбекистонлик қочқинлар тақдирига оид тафсилотларни кузатишда давом этади.